text:
Gradicimento y Invitacion
Jorge Edwin Lampe
Mihor conoci como: Joy
Kier a gradici tur famia, Amigo, bisiña y conocirnan cu a manda y duna condolencia
via di whatsapp, yamada, facebook of personal.
Danki special na Dialyse Centrum, Lite Life Medcab y Aurora Royal Funeral Home
Ta invita tur persona pa 3 Santo Sacrificio di misa cual lo tuma lugar na
Misa St Filomena na Paradera:
Dia 21 September 2021 pa 7.00pm
Dia 23 September 2021 pa 7.00pm
Dia 25 September 2021 pa 7.00pm
Pa nos defunto stima su alma sosega na pas.
Despues di misa nos no por ricibi bishita na cas.


c: text/html

text:
Poblashon di Hulanda Karibense a krese den 2020 ku 818 persona, partikularmente komo resultado di migrashon for di estranhero. E kantidat di imigrashon i emigrashon a bai atras debí na e restrikshonnan di biahe relashoná ku corona. Tantu natalidat komo mortalidat tabata mas haltu ku den añanan anterior. E influensia direkto di corona riba mortalidat tabata chikitu: na Boneiru a konta 3 morto registrá di covid-19 den 2020, na Sint Eustatius i Saba no a registrá morto debí na covid-19. Esaki ta sali na kla for di e sifranan nobo di poblashon tokante Hulanda Karibense. Boneiru a krese ku 830 habitante. Na Sint Eustatius e poblashon kasi no a oumentá, na Saba e tamaño di poblashon a bira mas chikitu. Loke partikularmente ta hala atenshon na Boneiru i Sint Eustatius ta e sifranan mas haltu di nasementu. E motibu pa esaki no a keda investigá. Loke sí ta konosí ta ku medidanan ku ta duna sosten sosioekonómiko a drenta na vigor e último dos añanan.
Boneiru: hopi hende muhé yòn ta haña yu Poblashon di Boneiru a krese den 2020 ku 830 te 21,7 mil. E kresementu di poblashon ta komparabel ku e kresementu den 2019, pero ta haltu kompará ku e kresementu den e último sinku añanan. Den 2020 a nase 228 yu. E promedio di e añanan 2015-2019 tabata 192. Partikularmente bou di hende muhé di 25 te 30 aña e kantidat di yu ku a nase ta haltu. E kantidat di kasonan di fayesimentu, 111, ta relativamente haltu. Nan ta mas ku den 2019 i tambe mas ku e promedio den e periodo 2015–2019. A muri partikularmente mas hende den nan sesenta i nan setenta aña. Na Boneiru a raportá 3 kaso di fayesimentu debí na covid-19 den 2020. Den 2021 te ku meimei di aprel ya a registrá 12 morto debí na covid-19. Imigrashon pa Boneiru tabata mas haltu den 2020 kompará ku den añanan anterior. Imigrashon for di Hulanda Oropeo i Kòrsou a oumentá, pero a bin ménos migrante for di Repúblika Dominikano i Perú. Emigrashon a baha, partikularmente pa Kòrsou i Aruba, i un tiki ménos pa Hulanda Oropeo.
Sint Eustatius: imigrashon a baha ku mitar den 2020 Poblashon di Sint Eustatius a oumentá ku 3 persona te 3.142. E kantidat di nasementu tabata haltu kompará ku añanan anterior: 50 den 2020 kontra 30 den 2019 i promedio 32 den e periodo 2016–20191 . Na Sint Eustatius partikularmente personanan den nan trinta aña a haña mas yu. E saldo di migrashon ta negativo. E sifranan di imigrashon a baha kasi na mitar kompará ku e añanan anterior. E bahada di imigrashon ta ampliamente distribuí riba un kantidat di pais, pero partikularmente di Repúblika Dominikano a bin ménos migrante.
Saba: ménos studiante internashonal E poblashon na Saba a baha den 2020 ku 15 persona te 1.918 habitante. E kresementu natural tabata negativo pa motibu di ménos nasementu i un mortalidat un poko mas haltu. Imigrashon a baha konsiderabel. E motibu prinsipal di esei ta ku Medical School tabata ofresé solamente lès online di manera ku na final konsiderablemente ménos studiante di Merka i Canada a bin Saba kompará ku den otro añanan. Emigrashon tambe tabata mas abou.

robotstxt: allowed

filter: keep


text:
Philipsburg- Turismo na St. Maarten ta sigui rekuperá na un manera satisfaktorio. Esaki director May-Ling Chun di ofisina di turismo di St. Maarten a bisa. 72% di e yegadanan di turista tabata for di Merka, 13% for di Fransia, 13% for di e sobrá di Europa i 1% for di Karibe, i 2% for di otro regionnan na Amerika Latina, Kanada i Asia. Den luna di yünu a yega 25.443 turista. Den luna di yüli e isla a risibí 30.661 bishitante. Kompará ku … [Read more] overTurismo di St. Maarten a rekuperá bastante
St Maarten
Winair temporalmente no por bula pa islanan ABC
Philipsburg- E kompania Winair temporalmente no por ehekutá buelonan pa entre otro Aruba, Boneiru ku Kòrsou dor di problemanan operashonal na e kompania Air Antilles. Winair ta dependé di avionnan ATR di Air Antilles pa por bula rutanan mas largu, ku no … [Read more] overWinair temporalmente no por bula pa islanan ABC
Ekspedishon pa Saba Bank pa hisa protekshon di Tribon Tintorero
Kralendijk, The Bottom, Saba, Oranjestad, St. Eustatius - Entrante 1e di ougùstùs 2021, un tim di investigadó sientífiko lo permanesé un siman largu na Saba Bank pa hasi investigashon di e siklo di bida di tribon tintorero. E investigadónan sientífiko lo … [Read more] overEkspedishon pa Saba Bank pa hisa protekshon di Tribon Tintorero
Tin un situashon tenso ta reina na WINAIR
Philipsburg- Tin un situashon di tenshon kresiente na e kompania di aviashon di St. Maarten Winair, dor di diferensia di opinion entre e grupo di piloto ku nan sindikato, i gerensia di e aerolínia. Den kuadro di e situashon rondó di e pandemia, Winair a … [Read more] overTin un situashon tenso ta reina na WINAIR
Winair ta bai reintrodusí buelo pa Boneiru
Kralendijk- E aerolínea di St. Maarten, Winair, lo bai reintrodusí su buelo pa Boneiru. Kaminda ku Winair, promé ku e pandemia di Corona tabata bula Boneiru vários biaha pa siman, awor aki lo trata di un solo buelo pa siman. E buelonan, manera ta kustumber … [Read more] overWinair ta bai reintrodusí buelo pa Boneiru
Residente ful bakuná awor por bula pa St. Maarten tambe sin hasi tèst di PCR
Kralendijk- Entrante djaluna 14 di yüni residentenan di Boneiru, Saba i St. Eustatius kompletamenté bakuná awor aki tambe por bula bai St. Maarten, sin ku mester hasi un tèst di PCR promé ku e biahe. Esaki Minister di Salubridat Públiko di St. Maarten, … [Read more] overResidente ful bakuná awor por bula pa St. Maarten tambe sin hasi tèst di PCR
Winair ta bai bula 2 biaha pa siman entre St. Maarten i Kòrsou
Philipsburg- E kompania di aviashon di St. Maarten, Winair, lo bai ehekutá un di dos buelo semanal entre Princess Juliana International Airport (PJIA) i aeropuertonan di Kòrsou i St. Maarten. Aktualmente e kompania ta ehekutando djies 1 buelo pa siman … [Read more] overWinair ta bai bula 2 biaha pa siman entre St. Maarten i Kòrsou


text:
Atleta elite di bikecross, Shanayah Howell a regresa Aruba
Cu dos medaya di Plata conkista den e competencia di UCI BMX Supercross na Bogota, Colombia, Shanayah Howell a demostra di ta den e nivel mundial di e deporte bike cross. Durante dos dia largo, Howell ta logra finalisa tras di dos bez medayista di Oro den e Weganan Olimpico, Mariana Pajon di Colombia ta e unico cu a gana Shanayah.
Notable ta cu den dos siman Shanayah ta logra subi podium 3 biaha(dos na Colombia y un na Merca) den Supercross cual ta un logro historico pa Aruba su deporte mirando e nivel cu su persona ta compitiendo.
Resultado final di e HC COPA NACIONAL DE BMX – Bogota DC Colombia.
Elite Women:
1. PAJON Mariana COL 90 points
2. HOWELL Shanayah ARU 70
3. ALVES DOS SANTOS Julia BRA 60
4. PARRA ROJAS Paola Natalia COL 50
5. CARRERA CHALA Karla Belen ECU 40
6. RESTREPO RESTREPO Maria Camila COL 30
7. VARGAS VELASQUEZ Melissa COL 25
8. CADAVID IDARRAGA Ana Sofia COL 20
Shanayah a suma un total 70 punto pa loke ta su clasificacion pa e Weganan Olimpico Tokyo 2020.
Pabien Shanayah sin lubida coach Pedro Estaba, Aruba Wielerbond y henter famia cu ta e sosten di mas grandi.


text:
Diasabra Jeugd en Zeden Politie a detene e homber Marchall Orman naci na Aruba di 25 aña pa abuso sexual di un menor (artikel 2:199 y 2:208 di nos codigo penal). For di algun dia caba tin un investigacion andando, despues cu denuncia a ser haci.
Marshall Orman di 25 aña ta traha como Douanero na Waf di Barcadera. A base di denuncia haci a pone cu a detene.
E ta sospecha di abusa di e yiu di su pareha. E mucha tin mas of menos nuebe aña.
Ultimamente por a tuma nota di varios caso di abuso di menor di edad ta tumando lugar.


text: ORANJESTAD – Riba diamars y diaranson Minister Maduro a atende e Reunion Plenario di Caribbean Financial Action Task Force on money laundering CFATF den cual e Paisnan den Caribe ta bin hunto pa dialoga riba e trabounan cu ta wordo haci pa tene e sistema financiero limpi di labamento di placa y financiamento di terorismo. Luna pasa e sistema financiero di Aruba a wordo someti na e evaluacion di CFATF y awor Gobierno ta den espera di e resultado di dicho evaluacion. Dentro di poco Aruba lo haya e prome draft di e raport y den e Reunion Plenario di mei 2022, ta spera di trata e raport di e evaluacion di Aruba. Desde inicio di CFATF na aña 1990, Aruba tabata semper activo den e organisacion regional aki. Den e ultimo añanan Aruba ta fungi como e representante di e ‘Dutch Speaking Countries’ den e ‘Steering Group’ di CFATF.


text:
Hunta di supervishon
Presidente:
Dr. Jurenne D. Hooi ta te 1 aprel 2018 direktor direktiva di MaDi na Amsterdam, tambe fundadó di e Operashon di Servisio na Kliente na MaDi i e metodologia eksitoso ‘Pop Up Your Life !‘. E ta un persona multi fasétiko ku eksperensia amplio den maneho, inovashon i investigashon. E ta konosí komo un persona ku ta traha den ekipo, komprometé i un konstruktor ku un ret grandi di kontakto. Banda di esakinan e tin un bista i análisis kla i skèrpi riba problema kompleho i sa di duna solushon práktiko pa esakinan. Den su trabou e ta un persona dirigí riba prestashon i ta bini ku solushon, sin pèrdè for di bista e relashon polítiko gubernamental. E ta papia ku regularidat den públiko i sa kon pa laga su públiko fasiná pa medio di su aktitut entusiasta i kontenido di kalidat.
Nombrá: 2018, promé periodo di nombramentu di 4 aña
Miembronan di hunta di supervishon:
Don Olthof (1957) ta un sikólogo spesialisá riba kultura i ta presidente di e programa Zinnige Zorg GGZ na e Insituto di Kuido Hulanda. Te aña 2017 el a fungi pa un periodo largu komo presidente di direktiva di Iris Zorg, un instansia pa GGZ/kuido pa adikto i akohida sosial na Gelderland i Overijssel. For di e funshon akí el a ehersé diferente funshon regional i nashonal, manera presidensia di Fundashon SPON (instituto pa estudio post doktoral pa sikologia, sikologia klíniko i sikoterapeuta na Radboud Universiteit Nijmegen) tambe di Stichting Resultaten Scoren, Sentro di konosementu nashonal pa siensia di adikshon. E ta presidente di Fundashon TOP Opleidingsplaatsen i dosente pa e Maestria den Adikshon Medisinal (MIAM).
Nombrá: 2018, promé periodo di nombramentu di 4 aña
Theo de Kool (1964) ta un ekónomo empresarial i registeraccountant. E ta biba for di 1994 na Aruba i ta ehekutá aya diferente funshon di maneho finansiero. E tabata entre otro Chief Financial Officer di Aruba Airport Authority N.V. i Kontroladó interino di e Organo di Ehekushon General di seguro di malesa (Uitvoeringsorgaan Algemene Ziektekostenverzekering). For di aña 2010 e ta miembro di hunta di maneho di hospital Dr. Horacio E. Oduber na Aruba, enkargá ku e portafolio di maneho operashonal. For di e funshon akí e ta ko-inisiadó di diferente proyekto pa mihó integrashon di e kadena di kuido; manera lanta transmural di kuido pa diabetis i un trayekto pa harmonisashon di e sistema di informashon di kuido na Aruba, di manera ku ta bira posibel pa kompartí informashon di pashènt. E ta un persona ku ta pensa i aktua dirigí riba solushon, pragmátiko i íntegro, ku atenshon partikularmente na salvaguardá bon gobernashon den un organisashon sosial den un sosiedat chikí.
Nombrá: 2018, promé periodo di nombramentu di 4 aña


text:
WILLEMSTAD – Elvis ‘Monster’ Kuwas a haña kastigu di bida largu pa tres asesinato, entre nan esun di e polítiko Helmin Wiels. Ko-sospechosonan Dangelo Damascus i Carlos Pieter a sali liber pa implikashon den e asesinato riba Wiels, pero ta kondená nan pa komplisidat na dos atrako i Damascus pa poseshon di arma tambe.
Ruman Aubert Wiels a reakshoná kontentu ku e kastigu di bida largu ku a duna e tiradó Kuwas. Wes Constantijn van Dam van Isselt: “Korte ta konsiderá e sospechoso komo sin miserikòrdia, sin konsenshi i kapas di mata atrobe sin mas. Pesei mester protehá komunidat kontra e sospechoso den forma di dun’é kastigu di bida largu.” Kuwas mes no tabata presente na e seshon, pero a sigui e sentensia via un konekshon di vidio na Hulanda.
E deklarashon komprometedor ku Monster a duna kontra Damascus i Pieter, wes no a konsiderá sufisientemente pruebá pa Ministerio Públiko (OM). Tur dos e sospechosonan lo a fasilitá paña i number di outo falsu, pero segun wes no a hasi esaki aseptabel. Pieter despues di e seshon a drei wak su amiga riba tribuna ku un kara kontentu. A konden’é solamente pa komplisidat na un atrako, ku redukshon di aresto preventivo. OM a pidi sinku aña pa Pieter.
Ocho aña di sèl
OM a akusá Damascus tambe di e asesinato di Raul Martinez, mihó konosí komo Bolle, ku lo a stür e outo ku a usa pa kometé e asesinato. Wes a indiká ku di niun manera no a prueba e asesinato aki i a apsolbé Damascus di esaki tambe. El a haña ocho aña den sèl sí pa dos atrako armá i pa poseshon di arma i bala. OM a eksihí binti aña kontra dje.
Outor: Anneke Polak


text:
Djasabra 25 di sèptèmber 2021 Kiwanis Club of Kralendijk, Bonaire a selebrá instalashon di e direktiva nobo pa e aña Kiwanístiko 2021-2022 ku un sena festivo. Durante e evento aki, ku tabata modesto dor di medidanan kontra Covid-19, tambe a instalá miembro noboNatalie Leito ofisialmente.
Den su diskurso Presidente saliente Ricard Nicholson a elaborá tokante e proyektonanrealisá den aña 2020-2021, por ehempel e Radiothon den kolaborashon ku Lions Club Bonaire i Rotary Club Bonaire ku aunke tabata tin medidanan di Covid-19 a rekoudá un bunita montante pa Voedselbank, Voeding op School i e paketenan pa beibi. Tambe Presidente Ricard Nicholson a gradisí tur miembronan pa nan trabou duru i empeño pa yuda muchanan di Boneiru durante su dos añanan di presidensia. Nicholson a desea Presidente nobo, sra. Derchlien Vrolijk-Dijkhoff hopi eksito. Despues di e diskurso, a yama e miembronan di direktiva nobo dilanti pa wordu instalá pa e invitado spesial Luitenant Gouverneur di Distrito 26, sra. Natalie Daal.Despues di a enfatisá e responsabilidat di kada un di e miembronan di e direktiva nobo, LG Natalie Daal a instalá Direktor di Servisio na Komunidat Emily Kocks, Direktor di Rekaudashon di Fondo Marilijne Kats, Direktor di PR Perla Nicholson, Direktor di Miembresia Mimi Dongen, Sekretario Marisol Vrolijk, Tesorero Alicia Xuan-Krijgsman, Èks Presidente Inmediato Ricard Nicholson i Presidente Derchlien Vrolijk-Dijkhoff. Den su prome diskurso komo presidente, sra. Derchlien Vrolijk-Dijkhoff a gradisí Èks Presidente Inmediato Ricard Nicholson pa su trabou duru durante e añanan Kiwanistiko ku ta tras di lomba. Tambe Presidente Vrolijk-Dijkhoff a entregá un plaka di rekonosementu na sr. Nicholson na nomber di tur miembro. Presidente Vrolijk-Dijkhoff a gradisí invitadonan LG Natalie Daal i Presidente di Lions Club Bonairesra. Blancaflor Nicolaas pa nan presensia i a klausurá ku e promesa ku Kiwanis Club of Kralendijk, Bonaire lo sigi traha duru pa bienestar di tur mucha i komunidat di Boneiru.


text:
WILLEMSTAD – “E ta un medida deskriminatorio i inhumano”. Asina un empleado públiko ta deskribí e desishon di gobièrnu pa eliminá e areglo di ‘Vervroegde Uitdiensttreding’ (VUT) entrante promé di yanüari 2016. Aktualmente tin un total di 900 empleado públiko ku lo por hasi uso di e areglo di VUT.
Esaki ta un di e reakshonnan ku a bini dilanti djaweps último durante un anochi di informashon organisá pa sindikato ABVO tokante kambionan den e lei di VUT. E reunion tabata hopi bon bishitá i a registrá presensia di un total di 180 persona.
Un reportahe di José Manuel Dias
E parti di dunamentu di informashon tabata na enkargo di Royston Sling di Fondo di Penshun di Kòrsou (APC), Tony Hernandez den representashon di gobièrnu, Maruja Kopra di Servisio di Impuesto i presidente di ABVO, Wendy Calmes.
E areglo eksistente di VUT ta hasi posibel ku empleadonan públiko ku kumpli 55 aña di edat i tin por lo menos binti aña den servisio, por opta pa stòp di traha promé ku yega e edat di penshun. Sinembargo pa motibu di kambionan den e lei di VUT despues di promé di yanüari 2016 esaki no ta posibel mas.
Kambio di lei
Un di e kambionan ku a hasi den e lei di VUT ta aktivashon i ehekushon di un artíkulo den e ‘Landsverordening verhoging leeftijdsgrens 1996’ ku tabata inaktivo pa motibu di interpretashon di un veredikto di wes. E artíkulo aki ta bisa ku únikamente esnan ku a nase promé ku un di yanüari 1949 tin e derecho pa hasi uso di e areglo di VUT. Ku aplikashon di e artíkulo aki práktikamente ta eliminá e aktual areglo di VUT.
Autor: Jose Manuel Dias


text:
Premier Evelyn Wever-Croes: PREMIER WEVER-CROES A PRESENTA E VISION ECONOMICO 2019-2021 NA REPRESENTANTENAN DI REINO COLOMBIA
Premier Evelyn Wever-Croes:
PREMIER WEVER-CROES A PRESENTA E VISION ECONOMICO 2019-2021 NA REPRESENTANTENAN DI REINO COLOMBIA
Diahuebs na Colombia, Premier Evelyn Wever-Croes a reuni cu Embahador di Reino na Bogota sr. Jeroen Roodenburg y cu Presidente di Holland House na Colombia, sr. Jan Willem van Bokhoven. A elabora riba e topico con pa crea mas desaroyo entre Aruba y Colombia riba tereno di comercio, cultura y cuido medico.
Premier Wever-Croes a presenta e Vision Economico 2019-2021 di Gobierno di Aruba. Colombia por hunga un papel importante den esaki y hunto lo explora tur posibilidad pa desaroya lasonan entre Aruba y Colombia.


text:
Futbol
Victory Boys ta perde protest vs Inter Willemstad
Willemstad – Despues di kasi 2 luna despues, porfin FFK a tuma desishon riba e protesta nan ku a wordu entrega kontra di e ekipo di Victory Boys.
Manera ta konosí , e hungador Jonathan Libiana a haña un suspenshon di 3 wega mas un but di Fl. 150 relashona ku un wega di Victory Boys U-20 dia 21-01-2018.
E ekipo nan di Inter Willemstad, Hubentud Fortuna & Jong Colombia su protesta tabata alehando ku e hungador aki lo mester a partisipa ilegal den e wega nan disputa kontra di nan.
Protesta di Inter Willemstad
Di akuerdo ku análisis hasi diparti di FFK, den kua a tene kuenta ku tur sirkunstansia, direktiva di FFK a yega na e konklushon ku e miembro di e ekipo di Victory Boys, Jonathan Libiana, no tabata legal den e wega di dia 24-01-2018 vs Inter Willemstad.
Konsekuentemente, e protesta di Inter Willemstad ta prospera I direktiva di FFK ta aplika e siguiente sanshon;
1. Victory Boys ta haña un but di Fl. 500
2. Inter Willemstad ta gana e wega di dia 21-01-2018 ku skor di 3-0
Victory Boys lo por apelá e desishon aki dentro di 3 dia di trabou serka e komishon di apelashon di FFK.
Protesta di Hubentud Fortuna & Jong Colombia
Por a kompronde ku e protesta nan aki no a wordu prospera, konsekuentemente Victory Boys ta gana e 2 kaso nan aki.
Parse ku e hungador Libiana ta inskribi na FFK komo senior i lo por a hunga normal kontra e ekipo nan ariba menshoná, despues di a sinta 2 wega den 1e divishon I esun di 3 lo tabata respektivamente vs Inter Willemstad.
No ta konosí si e ekipo di Hubentud Fortuna lo 70apelá e kaso aki
Ban spera ku si esei te kaso, e kosnan lo por wordu atende mas lihe posibel, mirando ku falta solamente 2 partido pa final di e Segundo buelta, kual lo termina otro siman djadumingu.
Abase di e desishon ariba menshona, e tabla di posishon lo kambia komo lo siguiente;


text:
Un manera ku e kontrato laboral por terminá ta ku e periodo a vense. Si partidonan a palabrá ku e kontrato pa tempu definí ta terminá despues di por ehèmpel un aña, e kontrato ta terminá outomátikamente sin nesesidat di duna preaviso (ojo: si esaki no ta inkluí den kontrato).
Por lo general no por terminá un kontrato pa tempu definí mas trempan ku e periodo ku e ta vense. Mester tin un situashon sumamente partikular pa e por jega asina leu. Esaki ta otro si na kuminsamentu partidonan mes a kumbiní esaki i a inkluí e posibilidat aki den e kontrato laboral. Den kaso aki si por terminá mas prome.
Naturalmente un kontrato pa tempu indefiní no ta vense outomátikamente. Kòrda semper ku pa por terminá un kontrato laboral manera menshoná aki riba, mester di pèrmit di departamentu di asuntunan laboral.
Kualke klóusula den e kontrato ku ta stipulá ku e kontrato laboral ta terminá outomátikamente si e trahadó ta na estado, pa motibu di parto o pa motibu di kasamentu, ta nulo.
Na e momentu ku un kontrato pa tempu indefiní ta terminá (no komo konsekuensha di un preaviso regular o anulashon dor di hues) i despues ta sigui pa tempu definí ku interupshon di menos di tres luna, mester duna preaviso pa terminá e delaster kontrato den e kadena. E término pa preaviso ta dependé di kuantu tempu henter e relashon a dura, kontá for di kuminsamentu di e promé kontrato pa tempu indefiní. E regla aki tambe ta konta den kaso di servisio serka diferente doño ti trabou ku por konsiderá manera susesor di otro.
Pa kualke pregunta den area di lei laboral por tuma kontakto ku nos via email info@justacuracao.com òf via telefòn 675-0610.


text:
Den nan wega di despedida di Division Honor, SV Juventud Tanki Leendert a enfrenta SV Caiquetio, un gesto positivo ya cu nan a logra sera un oncena completo, comparando cu loke a pasa e siman anterior, hasta cu reservanan sinta riba banki, p’asina hunga futbol na deleite di esnan presente y nan fanaticada den un bunita prestacion deportivo. Caiquetio ta den nan weganan di “fogeo” p’asina hunga pronto den play-off di ‘promocion-degradacion’, ademas di esey no tabatin otro incentivo pa cu wega aki, otro cu deportivismo y honor.
Caiquetio a domina for di un principio caba y hasta a haya un gol facil den pianan di Rishair Gomez apenas na minuut 3, p’asina hasi e wega 1-0 pa Caiquetio, Rishair mes no por a kere su suerte ora e bal a cai net dilanti dje y el a probecha pa anota pa su ekipo. Mas atakenan di e oncena di Paradera a sigui despues di e prome gol ey, na minuut 12 ta Emigene de Cuba ta anota pa Caiquetio atrobe pa hasi e wega 2-0. Juventud a cuminsa purba mas y sali busca un gol y drenta wega, awo cu mas iniciativa pero cu falta di yegadanan di calidad. Caiquetio mes a hala un poco atras despues di e di dos gol dunando Juventud mas espacio ariba, pero nan calidad dilanti gol tabata falta, Caiquetio hasta a logra “slow down” e ritmo di e wega na nan fabor, pero cu pasenshi toch Juventud a haya algun yegada, hasta na e punto di anota un gol pa corta bentaha na minuut 40 pa medio di Aldrick Jacobs p’asina drenta den e wega. Halftime a bay aden asina mes tambe cu e anotacion di 2-1 na fabor di Caiquetio.
E di dos tempo cu un Juventud cu mas vigor ta cuminsa bastante competitivo y ta Juventud mes a tuma control di wega, pushando Caiquetio atras den nan zona di defensa, esaki tabata debi tambe na e cambionan multiple cu nan por a hasi door di e profundidad di nan banki, pianan fresco cu a duna nan protagonismo, en comparacion cu Caiquetio, cu net contrario, tabatin un banki limita, cu awor a cuminsa afecta nan. E desgaste fisico di Caiquetio a yega nan un punto unda tabata parce cu Juventud lo por a bay saka probecho pa hasta gana e wega, ya cu Caiquetio no tabatin contesta pa e iniciativa di Juventud, pero, chens tras di chens a wordo desperdicia pa e oncena di Tanki Leendert. Nan presion riba Caiquetio a sigui pa gran parti di e di dos tempo, Caiquetio no tabatin salida, pero Juventud tampoco por a dal e golpinan fulminante pa empata y bay ariba, si por lo menos nan tabatin e talentoso Andres Caicedo disponibel pa e wega aki, nan a purba pero no tabata nan dia, no tabata tampoco nan temporada den Division Honor.
Cu tur e iniciativa y dominio di Juventud, ta un banjo di awa friew mes nan a haya na minuut 83 ora cu Caiquetio den un contra-atake a haya un penalty y gol converti pa Emigene de Cuba pa e 3-1 na nan fabor. Akinan tambe Juventud a “desploma” y a realisa cu nan no tabata por mas, e ultimo minuut nan aki e cuadro di Paradera, debilita fisicamente pero no mentalmente, a sabi hasta di haya un di dos aliento pa bay pone e stokada final den wega aki y e sufrimento di Juventud Tanki Leendert. E di cuater gol a bini pa medio di Emigene de Cuba atrobe pa su ‘hatrick’ di e anochi na minuut 90, bon mereci, un gol bunita den semi palomita di cabes cu a bay skina skina na banda drechi di e portero cu no por a alcansa, esey tambe tabata e “broche di oro” pa Emigene de Cuba cu tabata nos ‘man of the match’. Resultado final Caiquetio 4 Juventud Tanki Leendert 1.


text:
Ministerio di Husticia, Seguridad y Integracion, a tuma nota cu tin hopi inkietud alrededor di e programa di asistencia di Regreso Voluntario.
Desde comienso di e crisis di COVID19 te cu awor a efectua 2 buelo cu exito di e programa di repatriacion asisti. Cu e prome vuelo a repatria 15 persona pa Republica Dominicana y cu e di dos vuelo cu a tuma lugar e weekend cu a pasa a repatria 35 pa Argentina.
Pa e weekend di 8,9, 10 y 11 di mei ultimo tabatin 10 vuelo plania tentativamente pa Venezuela. Lamentablemente e vuelonan aki no por a tuma lugar debi cu autoridadnan Venezolano te na ultimo ora no a tuma e desicion di duna autorisacion y sin autorisacion e vuelonan aki no por despega for di Aruba.
Gobierno di Aruba ta compronde e situacion dificil cu e personanan aki ta pasando aden, cu nan ta desea di regresa nan pais bek lo mas pronto posibel. Mientrastanto awe a drenta comunicacion oficial cu por lo pronto e autoridad Venezolano no ta aproba pa su residentenan bolbe Venezuela, pa motibo di falta di capacidad pa atende cu e medidanan di prevencion di COVID19. Asina cu bin un cambio na e situacion, lo reanuda e esfuersonan pa concretisa e vuelonan di repatriacion.
E asistencia cu pais Aruba ta bin ta brinda desde comienso di e programa Regreso Boluntario ta entre otro di duna informacion, hasi registracion y inventarisacion di cuanto persona tin interesa den e programa y pa cua parti di mundo, mediacion cu e pais di origen y e asistencia logistico cu ta encera entre otro regel e aerolinea (cuanto vuelo, cuanto persona pa vuelo).
Locual ta trata e costonan di e ticket di repatriacion pa Venezuela nos por informa cu pais Aruba a yega na acuerdo cu e aerolinea Albatros y pa efectua e vuelonan esaki lo costa 509 florin pa persona. Si e persona cu a registra pa e programa di regreso boluntario a ser cancela caba e suma aki, lo percura pa e haya un voucher pa e uza ora cu e vuelonan di repatriacion por ser concretisa.
E ta importante pa e persona interesa den repatriacion ta pendiente di su telefon y di su emailadres como cu esakinan ta e forma con DIMAS lo comunica cu nan pa cualkier informacion.


text:
Noticia
-
Registracion ADV 2021
11-10-2021 | APFA lo tene e ADV 2021 e aña aki tambe via internet riba diahuebs, 21 di oktober di 19:00 or te 20:30 or. Lesa mas
-
Relato Financiero 2020
16-09-2021 |
Download aki e Relato Financiero 2020Lesa mas
-
APFA ta logra rendimento di 6,9% den aña di corona
19-07-2021 | Den un sala di reunion bon bishita, APFA a reuni diabierna, 9 di juli 2021 cu e dunadonan di trabou afilia na APFA y e sindicatonan. Lesa mas
-
Ultimo dia pa entrega e attestatie de vita pa di dos mita di 2021 ta 30 di september 2021
28-06-2021 |
Ultimo dia pa entrega e attestatie de vita pa di dos mita di 2021 ta 30 di september 2021
Dos biaha pa aña, nos pensionadonan mester entrega un attestatie de vita (prueba di bida). Mester entrega e attestatie de vita di e di dos mita di 2021 no mas tarda cu dia 30 di september 2021.
Si bo ta residencia na Hulanda, bo por pidi e attestatie de vita cerca e gemeente caminda bo ta biba…Lesa mas
-
Nos ta habri cu cita
11-05-2021 | Nos lo ta habri bek cu cita desde dialuna, 17 di mei 2021 Lesa mas
-
Kalender pago di pensioen 2021
14-01-2021 |
Kalender pago di pensioen 2021Lesa mas
-
Ultimo dia pa entrega attestatie de vita prome mita di 2021 ta 31 di maart 2021
14-01-2021 | Manera ta conoci nos pensionadonan mester entrega dos biaha pa aña un attestatie de vita (prueba di bida). Lesa mas
-
Relato Financiero 2019
06-09-2020 |
Download aki e Relato Financiero 2019Lesa mas
-
Attestatie de Vita di dos mita di 2020
01-09-2020 |
Apreciabel pensionado di APFA,
E Reglamento di Pensioen ta stipula cu un pensionado cu ta biba den exterior mester entrega dos biaha pa aña un comprobante cu e ta na bida (attestatie de vita) na APFA. E attestatie de vita pa e di dos mita di 2020 mester wordo entrega na APFA mas tarda fin di september 2020.
Servicio adapta
Nos oficina ta temporalmente cera. Nos ta traha…Lesa mas
-
Reduccion temporario di interes y posponemento di pago di hipoteca
23-06-2020 | Ultimo dia pa pospone pago di hipoteca: 31 di oktober 2020 Lesa mas


text:
Klik op Overzicht uitzendvergunning.
Entrante 1 di september 2021 e regulacion tocante ‘beslag’ riba e salario di empleado door di su dunado di trabou, pa motibo cu e empleado debe placa na un tercera persona of compania, ta como lo siguiente:
A. Si un empleado tin un salario riba Afl. 50.000 bruto pa aña por pone ‘beslag’ riba su salario te cu un maximo di 33% di e salario netto.
Por ilustra e regla aki cu e siguiente ehempel:
Un empleado tin un salario di Afl. 4.500 bruto pa luna (Afl. 54.000 pa aña) cu ta cu mas o menos Afl. 4.000 netto. Por pone ‘beslag’ riba su salario netto te cu Afl. 1.320. E empleado ta keda cu Afl. 2.680 despues di ‘beslag’.
B. Si un empleado tin un salario te cu Afl. 50.000 bruto pa aña por pone ‘beslag’ riba su salario te cu un maximo di 25% di e salario netto. Sinembargo e empleado semper mester keda cu 90% di e salario minimo netto.
(E salario minimo actual ta Afl. 1.815,35 pa luna. Despues di kita e primanan di AOV/AWW y AZV etc. e empleado ta keda cu un salario netto di Afl. 1.700).
Por ilustra e regla aki cu e siguiente ehempelnan:
(Tene na cuenta cu e salarionan menciona no ta refleha e salario exacto di un empleado, pero ta wordo uza solamente cu e meta pa ilustra con mester calcula e ‘beslag’ maximo.
E compania su HR y payroll master lo mester calcula e sumanan exacto pa cada empleado y esaki ta wordo calcula a base di e salario anual).
Scenario 1
Un empleado ta gana salario minimo cu ta Afl. 1.815,35 bruto pa luna (Afl. 21.785 pa aña), cu ta mas o menos Afl. 1.700 netto. Por pone ‘beslag’ riba su salario te cu maximo Afl. 170 pa luna (cu ta 10% di e salario netto). Esaki kiermen cu Afl. 1.530 mester keda ‘beslagvrij’.
Scenario 2
Un empleado tin un salario bruto di Afl. 2.000 pa luna (Afl. 24.000 pa aña), cu ta mas o menos Afl. 1.800 netto. Kitando Afl. 1.530, cu ta 90% di e salario minimo netto cu semper mester keda ‘beslagvrij’, por pone ‘beslag’ riba e restante completo di Afl. 270 (Afl. 1.800 - Afl. 1.530). Esaki pasobra den e scenario aki e suma di ‘beslag’ eigenlijk lo mester ta Afl. 450 (cu ta 25% di Afl. 1.800).
Pa e salarionan net riba salario minimo te cu un salario menos cu Afl. 2.040 netto pa luna no por aplica 25% completo pa ‘beslag’, sino e empleado no ta keda cu 90% di e salario minimo netto.
Scenario 3
Un empleado tin un salario bruto di Afl. 3.000 pa luna (Afl. 36.000 pa aña), cu ta mas o menos Afl. 2.700 netto. Mester kita Afl. 1.530, cu ta 90% di e salario minimo netto cu semper mester keda ‘beslagvrij’ di cual e restante ta Afl. 1.170 (Afl. 2.700 – Afl. 1.530).
Den e scenario aki por pone ‘beslag’ riba e salario te cu maximo
Afl. 675 (cu ta 25% di Afl. 2.700). E empleado ta keda cu Afl. 2.025 despues di ‘beslag’.
Departamento di Labor & Investigacion ta pidi tur trahado y principalmente dunadonan di trabou pa tene bon na cuenta e informacion aki. Pa pregunta por yama nos na
523-7720 of manda nos un email na: This email address is being protected from spambots. You need JavaScript enabled to view it. . Tambe por sigui nos riba www.daoaruba.com of riba nos pagina di Facebook: Directie Arbeid en Onderzoek.
Klik riba Cambionan Codigo Civil Aruba entrante 1 september 2021.
Entrante 01 di september 2021 lo tuma lugar un cambio di articulo 2 sub a di e Landsverordening beëindiging arbeidsovereenkomsten (ley di retiro).
Art. 2 di e ley di retiro ta regla cu cierto grupo di trahadonan ta wordo exclui di proteccion di e ley di retiro, p.e. trahadonan den servicio di entidadnan publico incluyendo empleadonan publico como tambe empleadonan cu ta traha den servicio di gobierno a base di un contracto laboral, docente y maestronan den servicio di un instituto educacional, pastornan den servicio den e sector di clero y trahadonan cu ta duna servicio domestico na cas di famia priva etc.
Actualmente den art. 2 sub a di e ley di retiro ta stipula cu pa trahadonan den servicio di un entidad publico no mester pidi un peticion pa retiro na Director di Departamento di Labor & Investigacion (DAO) den caso cu kier termina e relacion laboral. E articulo aki lo conoce un cambio entrante 01 di september proximo, caminda e palabra “entidad publico” ta wordo cambia pa e palabra “gobierno” cu lo significa cu solamente pa e grupo di empleado publico y empleadonan cu ta traha den servicio di gobierno a base di un contracto laboral NO lo mester pidi un peticion pa retiro na Departamento di Labor & Investigacion.
Pues trahadonan den servicio di entidadnan publico, p.e. Banco Central di Aruba, Universidad di Aruba, Aruba Tourism Authority, Serlimar etc. lo haya proteccion di e ley di retiro y den caso cu kier termina e relacion laboral cu un trahado, e dunado di trabou lo mester sigui e procedura di peticion pa retiro na DAO.
Banda di e forma di terminacion aki tin otro formanan riba cual un relacion laboral por termina. Pa e formanan aki no mester di permiso di Director di DAO. E formanan mas comun pa terminacion ta:
a. retiro inmediato;
b. cu aprobacion mutuo;
c. termina automaticamente conforme e contracto laboral (van rechtswege);
d. disolucion di e contracto laboral pa hues (ontbinding);
e. terminacion durante periodo di prueba (mester ta acorda por escrito).
Departamento di Labor y Investigacion ta pidi tur trahado y principalmente dunadonan di trabou pa tene bon na cuenta e informacion aki. Pa pregunta por yama nos na 523- 7720 of manda nos un mail na nos email central: This email address is being protected from spambots. You need JavaScript enabled to view it. . Tambe por sigui nos riba www.daoaruba.com of riba nos pagina di Facebook: Directie Arbeid en Onderzoek.


text:
Na prome luga, esta un apresio pa tin bo riba nos website! Lesando nos prome artikulo of manera e terminologia di awendia ta bisa: lesando nos blòg.
Lesando nos prome blog nos ta supone ku bo sa ken nos ta, kiko Bon Vibe ta i kiko nos ta para pe!
Ken?
Bon Vibe ta Boneiru su prome sexshop, tienda di seks, tienda ku ta bende kos di hasi dushi of sushi? Artikulo nan ku ta hasi e hasimentu di dushi mas sushi👅🤷🏽♀
Kiko?
Bon Vibe no ta simplemente un tienda, nos kier eduka, informa i kibra barera nan.
Un profesor ku jama Maslow a splika i illustra e nesesidat nan humano ku nos tin den bida. Kuminsando for di nesesidat basiko te ku nesesidat luho. E necesidat nan basiko ta: kuminda, awa, drumi i seks.
Kiermen stop di hasi manera seks ta algu straño, si no ta tin seks bo lo no tabata eksisti. Kontal, seks ta algu masha normaal, algu humano, parti di bida.
PERO ja komo ku e ta algu normaal ku nos no por biba sin dje.. kubo ta hasi anyways... BAN HASIE HOT, LEUK, DUSHI, SUSHI.
Kon?
E intenshon di nos blog nan ta pa eduka i informa. E topiko nan lo varia pero e basiko lo keda meskos: seks. Nos lo skibi tokante notisia, interviews, storia real, prevenshon, kuido hygieniko di bo mes i bo toys nan, duna tips pa hasi dushi, informa tokante e diferente toys nan i nan uzo, posishon nan pa purba, body parts to explore etc etc.
Nos ta priminti di no hasi nos blog nan muchu largu, pues esaki a jega su fin. Jegando su fin, despues di un introdukshon bo mag disidi alvast sibo kier sigui lesa nos blogs nan den futuro. E artikulo nan lo ta untiki for di man, pero sigur informativo.
Pues e team di Bon Vibe tin algun aviso:
- Si bo tin mente chikitu please stop di lesa
- Si bo tin menos ku 14 aña baha for ki riba (aisi 14, 18 a bai foi moda..to be continued)
- Bon Vibe no ta responsabel pa e lenguage ni kontenido ku ta wordu huza
- Nos no ta wòri of worry kon tin ku skibi papiamentu, basta bo kompronde
Are you ready for this amazing journeyyyyy?! Ready steady GOO!
Danki pa a lesa te na final, danki pa boso support. Hopi love❤
xx Bon Vibe Team


text:
0 Non Residents +
8683
Resumen di casonan di covid-19 na Aruba pa awe.
ORANJESTAD, 22 november 2020. Segun resumen di awe 8 persona mas a recupera di covid, a keda registra un total di 5 caso nobo di Covid-19, di cual tur ta residente, ("positivity rate" awe ta 8%).
Casonan activo pa awe ta na 90, total di testnan haci na airport y hospital hunto ta 615, testnan haci na laboratorio di hospital so ta 52, total di casonan di fayecimento relaciona cu Covid-19 ta 45.
Averahe di casonan pa dia abase semanal ta 10 caso y averahe di "positivity rate" pa dia abase semanal ta 13%
Hospital ta informa cu tin un total di 8 persona interna di cual 3 ta den Cuido Intensivo y 5 isola riba piso general.
E yamado ta na comunidad pa sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo


text:
Rayonan di solo tin varios efecto riba nos salud. Tin di nan ta hopi visibel, mientras otro efectonan ta tuma tempo pa bira visibel. E hecho cu Aruba ta serca di e equator, ta haci cu rayonan di solo ta yega na un angulo di casi 90 grado. Na e angulo aki, e rayonan ta mas concentra. Pues bibando serca di equator ta un bon motibo pa tene bon cuenta cu e efectonan di solo riba bo salud.
Vitamina D
Nos curpa por produci vitamina D door di expone nos cuero na rayonan di solo ultravioleta (UV). Vitamina D ta saludabel y ta yuda, entre otro, cu absorbacion di calcium. No ta tuma hopi tempo den solo pa percura pa e beneficio aki. Mientras cu pasa un tiki tempo den solo ta saludabel, mucho solo tin varios efecto negativo pa bo salud.
Cuero
Luz ultravioleta (UV) di solo ta trece daño na fibranan (elastin) den bo cuero. E efecto di esaki ta cu bo cuero ta bira menos strak, perdiendo su elasticidad. E daño tambe ta causa cu lo tuma mas tempo pa bo cuero cura despues di un herida. Daño na e fibranan di bo cuero por tuma hopi tempo pa bira visibel. Kisas bo no lo ripara e daño ora e tuma luga, pero na un edad mas avansa e consecuencianan ta bira visibel y por pone bo cuero mustra relativamente bieu pa bo edad. Banda di reduci e elasticidad di bo cuero, rayonan UV tambe por causa lashi, mancha (descoloramento na cierto area), y cancer di cuero.
Cancer di cuero ta e tipo di cancer mas diagnostica na Aruba.”
Cancer di cuero ta e tipo di cancer mas diagnostica na Aruba (promedio di 109 diagnostico nobo pa aña segun Directie Volksgezondheid). Cancer di cuero ta un crecemento incontrola di cel di cuero abnormal, cual por resulta den tumor. Tin diferente tipo di cancer di cuero. Cierto tipo usualmente por wordo trata bon, mientras cu otro tipo ta entre e cancernan mas mortal cu bo por haya.
Tur hende por haya cancer di cuero. Esnan cu un color di cuero scur (mas melanina) tin menos riesgo di haya cancer di cuero, compara cu esnan cu un color di cuero cla. Esaki no kiermen cu un persona cu cuero color scur no tin cu proteha su mes for di solo. Tip:
- Usa un bon sunblock (riba SPF 30) y corda pa re-aplica esaki debidamente.
- No expone bo cuero mucho largo na solo.
- Tapa bo cuero cu paña y proteha bo cara cu un petchi of sombre.
- Si bo mester ta den solo pa un tempo largo, por ehempel pa bo trabou, purba di duna bo cuero un ‘pauze’ di e solo door di busca sombra cada tanto rato.
- Tene extra cautela cu baby y mucha, considerando cu nan cuero ta mas sensitivo.
Wowo
Rayonan ultravioleta por causa diferente daño na bo wowo. E por kima e 'capa' di bo wowo, por haci bo bista bira wazig y tambe por causa catarata.
Tip: sea cauteloso cu bril di solo cu no ta blokia rayonan ultravioleta (UV). Ora bo bisti un bril di solo, bo pupil di wowo ta bira mas grandi pa motibo cu e bril di solo ta laga menos luz yega na bo wowo. Si na mesun momento e bril di solo no ta blokia rayonan UV, mas di e rayonan aki ta drenta door di bo pupilnan (cu a bira mas grandi pa motibo di tin e bril di solo bisti), aumentando e posibel daño na bo bista.
Immuunsysteem
Rayonan di solo tambe tin consecuencianan menos spera. Celnan di sanger blanco ta hopi importante pa nos immuunsysteem. Ora bo cuero kima, e celnan blanco ta yuda bo cuero recupera. Esaki por reduci e proteccion cu e celnan aki por percura p’e den otro areanan di bo curpa, pues reduciendo e resistencia di bo immuunsysteem (weerstand), resultando den vulnerabilidadnan pa bo salud.


text:
Buenos Aires, Argentina –
Ekoparty security conference, cu ta presenta e conferencia mas importante ariba seguridad informatica na Latino America, a cuminsa su 13 edicion diaranson na Buenos Aires, cu hackersnan cu lo trece temanan dilanti manera votamento electronico, hacking di autonan, robot y fraudenan cu credit cards, entre otro temanan.
Specialistanan for di diferente parti di mundo lo mustra publico nan proyectonan y lo propone actividadnan specialmente pensa pa por “hack”.
Un di e invitadonan ta e Spaño José Garvin, kende a crea un tool yama Fiesta.
E software aki ta permitibo “spiona cu autorisacion” kiko un persona ta haci den su browser, y ta traduci tur e codiconan cu e computer di e persona produci den un lenguahe, asina Garvin a declara na EFE.
Otro invitado na e Ekoparty ta e Brasilero Diego Aranha, kende tawata parti di e ekipo cu a controla e votacion electronico na Brasil durante eleccionnan na 2012.
” Voto electronico no ta 100% safe pero tampoco e voto cu karchi di papel”, asina Aranha a bisa durante e charla.
Segun e Brasilero, e problema ta e “hackersnan cu ta traha pa politiconan of empresarionan cu hopi placa” cu ta trata na viola sistemanan cu pretende di ta pa “yuda e democracia”.
Ariba vulnerabilidad di e sistema, e Americano Omri Herscovici a desaroya un proyecto cu ta detecta ora un hacker ta viola e seguridad di informatica di un persona cu por ehempel a download(baha) un Subtitle pa wak un pelicula ariba su computer.
” Nos ta traha ariba e debilidadnan cu hackersnan ta busca pa horta datosnan personal. Nan ta drenta den computernan priva momento cu e persona download un subtitle”, segun Herscovici.
” Tecnologia ta manera un cuchiu; e por ta un herment hopi bon of un arma letal, dependiendo den ki man e cay, Garvin a indica.
Di su parti, e Brasilero ta projecta un sociedad den futuro cu lo no por bay biba sin tecnologia.


text:
Yoga facial ta sirbi pa minimalisa e señalnan di edad y mehora e cutis? E tecnica di yoga facial ta existe y den e video ta mustra e diferente ehercicionan pa bo cara. Inverti den productonan di cuido pa cutis y tin un rutina riguroso di beyesa ta hopi importante, y sigur hopi di nos tin esey bon na cuenta. Sinembargo nos lo no nenga si por agrega algun paso cu ta reinventa nos pasonan di beyesa, y di un forma gratuito, pakico no haci esaki? Ta parce cu yoga facial ta cumpli cu tur nos expectativanan, ya cu bo ta sinti bon y realmente ta cambia e cara, y no ta necesario inverti den ningun tipo di producto.
E tendencia a bira viral na 2018 momento cu un grupo di hende muher cu rango di edad di cuarenta pa sesenta y cinco aña, a participa den un estudio pa ocho siman pa practica e tecnica nobo aki. E resultado? Un panel experto di dermatologo a afirma, cu e muhenan aki ta mustra aproximadamente tres aña mas jong solamente despues di e estudio corto aki. Algun aspecto clave ta pa concentra den bo respiracion y relaha mas tanto posibel; nek, schouder y cara. Ta recomendabel pa haci e ehercicionan den e video entre 3 pa 5 biaha pa siman durante dies minuut y cu e mannan semper limpi!


text:
Despues di tres aña di gobernacion, husticia ta den e etapa di mas malo den su historia y entre e desaster di maneho tin e situacion di rijbewijs cu ta bin ta escala pa algun tempo caba.
Minister encarga, Andin Bikker, den su temporada den oposicion a critica e situacion aki fervientemente y awo cu e ta na mando no a ni haci esfuerso pa drecha/ mehora of alivia e situacion.
Comunidad a presenta kehonan fuerte y valido pa locual ta trata e mal contento den e departamento aki manera entre otro cu ta perhudica hobennan pa haya trabou pa motibo di falta di rijbewijs.
Den entrevista cu miembro di prensa, parlamentario Robert Candelaria (AVP), a duna su opinion riba e situacion andando y ta remarca cu esaki ta topico cu el a señala for di momento cu el a drenta den e posicion di parlamentario. A bishita e departamento di rijbewijs, caminda a indica cu for di tres aña pasa caba con e situacion tabata andando.
Candelaria ta di pensamento cu si a hereda un problema (of algo cu no ta bon) mas cu logico ta pa busca solucion y drecha e situacion. Pero den caso di Minister Bikker esaki no ta e caso den practicamente nada den su departamentonan.
Lamentabel ta cu esnan cu ta sali perhudica den tur esaki ta e hobennan cu na e momento aki ta den situacion dificil relaciona cu e pandemia (COVID-19) pa haya trabou y cu e obstaculo tumando luga den departamento di rijbewijs ta haci e situacion ainda mas dificil, ya cu e ta un instrumento vital y necesario pa algun trabou.
“Como parlamentario (y den oposicion) nos unico recurso ta di cuestiona e gobierno. Mas di 100 pregunta a bay na varios ocasion na gobernante pa asina busca solucion pero como contesta ta bin un fraccion limita bek.
Idea di bin cu un cambio di ley ta locual cu mandatario Bikker a presenta algun tempo atras pero no solamente ta laat despues di tres aña di gobernacion, pero no a tuma nota cu e problema ta sinta den e maneho interno di duna examen, cual ta pegando,” ta locual a bin dilanti den e entrevista cu Candelaria.
Di su banda Robert Candelaria ta duna di conoce cu si ta trata di un cambio di ley, na momento cu present’e, lo ta algo masha facil pa trata, pero ta di lamenta cu si algo no ta kibra, no tabata tin motibo pa drech’e. Digitalisacion y envolvimento di Censo pa atende cu rijbewijs tabata cambionan cu lo a bin dilanti, pero ta algo cu mester a perfecciona prome cu dicidi di elimina e sistema anterior. Obstaculisando y perhudicando grandemente esnan cu mester di nan rijbewijs na ordo.
Candelaria di su banda ta purba di tin comprension pa e minister mirando cu e cargo/tarea no ta uno facil, pero cada biaha su escogencianan ta robes. Para un sistema existente cu tabata funciona, pa bin cu un sistema nobo cu no a resulta y ta perhudicando hopi hende. Mehoracion semper ta algo positivo, innovacion ta algo bon tanten cu e no ta perhudica. E sistema anterior tabata funciona y tanten mester a keda uz’e te na momento cu perfecciona e sistema nobo. Si acaso ta un “score” Politico kier a logra cu introduccion di un rijbewijs nobo, anto e no a funciona!


text:
‘Un cas bo no por construye riba un fundeshi debil, puntra bo mes con fuerte Aruba su fundeshi ta awe.’ E siman aki sigur ta uno importante caminda cu diaranson miembronan di Plataforma Politico Pueblo Orguyoso y Respeta (POR) lo firma un protocol importante basa riba principionan fundamental di e partido y diabierna lo entrega lista di tur personanan cu a uni na E Forsa Nobo POR. Na mes momento, ta un siman cu pa POR ta habri cu anuncio di varios candidato nobo.
Durante di e conferencia di prensa semnal cu a tuma luga diamars lider di e partido Otmar Oduber a presenta 6 candidato cu ta postula nan mes riba e lista pa dia 22 di september lo or bay urnanan electoral cu e lista aki. “Desde cu e partido aki a wordo funda, sr. Andin Bikker y mi persona a papia riba con nos kier trece un biento fresco pa Aruba, un cambio den politica y gobernacion pero tambe un cambio den mentalidad y con por eherce/haci politica na Aruba. A base di esaki tin 4 pilar cu a forma e base di cual a forma e partido aki esta e parti di pragmatismo, progresividad, integridad y comutarismo. Ta atende cu e problemanan y dolornan di cada un grupo den nos comunidad segun exigencia di esaki. Cu bo ta atende esakinan a base di metodonan moderno y naturalmente cu integridad halto. Poniendo e peso bek den Parlamento di Aruba pa loke ta e control y transparencia cu bo kier exigi di gobernantenan pa por ilustra e politica nobo cu nos kier propaganda como ‘E forsa nobo POR’.”
Tur esaki POR ta refleha bek tambe den e Plan di Accion cu a wordo haci publico cu a sali for di curason di tur e diferente institutonan akinan na Aruba . A reuni cu mas di 70 instancia y a duna e oportunidad mas cu dos luna largo na comunidad, pa a duna comentario of sugerencia. Finalmente, dialuna a aproba den conseho di partido, e programa y vision di partido cu desde otro siman lo ta conoci na henter comunidad.


text: KRALENDIJK – Awe djaweps 31 di desèmber, bispu di aña nobo alrededor di 2:35 di atardi, warda di polis a risibí notifikashon ku un aksidente di tráfiko a kaba di tuma lugá riba kaminda djabou na altura di Bario Den Tera. Na yegada di e promé unidat polisial na e sitio a konstatá ku dos outo di famia a dal práktikamente frontal den otro. Di informashon nan kompilá na e sitio por a komprondé ku shofùr di un Toyota Vits biniendo for di Playa direkshon Nort, na dado momentu a bai hasi un u-turn riba kaminda pa stashoná dilanti di su kas. E shofùr a bai hasi esaki sin tuma nota ku un Hyundai Accent tabata aserkando for di direkshon nort ku velosidat haltu. Por a tuma nota ku tabatin marka di brek basta largu ku a keda tras riba kaminda. E choke tabata inevitabel. Despues di e impakto, e Toyota Vits a bai resultá den su propio kura di kas. Daño material ta konsiderabel na ámbos vehíkulo. Ambulans a presentá na e sitio pa hasi un chekeo médiko na e sitio mes riba ámbos shofùr ku tabata keha di dolónan leve. No tabata nesesario bai ku niun persona hòspital. CRS a presentá na e sitio pa registrá e aksidente i atendé asuntunan di seguro.


text:
Oranjestad-Siman pasa Minister Yrausquin a reuni cu e Comicion Financiero di Parlamento riba e presupuesto di nos Pais pa 2014 cu ainda no a keda entrega na Parlamento pa su tratamento. Pa acelera e proceso y pa evita di contesta hopi pregunta durante di e debate publico, Minister Yrasuquin a haci entrega di un nota financiero cu ta duna un bista riba e presupuesto 2014. For di e documento aki y for di e informacion brinda door di Minister Yrausquin ta sali na cla cu Gabinete Eman tin un problema severo cu falta di likidez y mester bay fia placa urgentemente pa por cumpli cu su debernan. Na su turno e falta di likidez aki ta significa cu Gobierno lo pasa medida riba Pueblo pa yega na fondo.
Den un caso asina nos ta di opinion y ta sugeri pa e Minister di Finanzas ta esun cu mester por conta cu e fondonan genera pa turismo pa por sauvisa e problema di likidez di Gobierno. Di e manera aki e Pueblo ta keda scapa di mas medida.
Na hopi ocacion nos por scucha nos Minister Yrausquin bisa cu e ta habri pa sugerencianan di opocicion pa yuda drecha e situacion financiero di nos Pais. Nos di opocicion na varios ocacion a splica e mandatario cu e solucion pa nos finanzas publico ta riba mesa desde 2007 caba y tabata wordo implementa caba pa Gabinete Oduber.
Ta Gabinete Eman no kier realisa esaki y a cambio a bay sinta experimenta y gasta fondonan publico cu a pone cu awe nos Pais ta technicamente bancarota caba. Den e reunion siman pasa cu Minister Yrasuquin, e mandatario a bolbe haci peticion na opocicion pa yude soluciona e crisis cu Gabinete Eman a hinca e Pais aki aden.
Y aki atrobe opocicion a mustre cu parti di e solucion ta bou di su mesun nanishi.
Como cu den tempo di guera no tin Misa, nos a seguri Minister Yrausquin pa laga e fondonan cu ta wordo genera pa tursimo drenta bek den e caha di Gobierno pa asina suavisa e problema di likidez cu Gabinete Eman ta pasando aden.
Ta conoci cu e fondonan genera di por ehempel roomtax y ticketlevy ta bay den e fondo special di Tourism Product Enhancement Fund (TPEF) cu ta wordo administra pa Minister Otmar Oduber y for di eynan ta wordo destina solamente pa proyectonan cu tin cu haber cu turismo. Awor cu Gabinete Eman tin problema severo cu likidez ta mas cu husto cu e fondonan aki di turismo wordo destina pa e fondo comun di Gobierno y for di eynan nos Minister di Finanzas a base di prioridad dicidi riba e fondonan aki. Pasobra no por ta asina cu den un solo Gobierno, e Minister di Finanzas no por conta cu fondo, mester bay fia placa y paga interes riba dje y mester pasa medida riba Pueblo pa yega na fondo, siendo cu nos Minister di Turismo ta sinta riba un sero di placa.
Nos ta spera cu nos Minister di Finanzas por tuma e sugerencia aki y haci algo cune. Na fin di dia e sugerencia aki ta na bienestar di nos Pais y ta scapa Pueblo di wordo suta cu mas medida. Nos ta spera cu nos Minister di Turismo por ta solidario cu e Pueblo di Aruba y compronde cu den tempo di guera no tin Misa.
E placa genera pa e unico pilar economico di nos Pais mester por wordo reparti hustamente, specialmente awor cu nos Pueblo ta wordo confronta cu yen di medida debi na e crisis cu e mesun Gabinete Eman a traha. Pesey si nos Minister di Turismo su compromiso ta cu Aruba, e mester laga nos Minister di Finanzas conta cu e fondonan genera pa turismo pa asina por suavisa e problema di likidez di Gobierno na bienestar di nos Pueblo.


text:
Oranjestad-Despues di mas di 3 luna di promoshon, weekend tras di lomba 29-31 Aug. a tuma lugar e tan comenta careda nan di One Cool Summer International riba pista di Palomarga.
Un careda cu tabata super bon bishita cu hopi ambiente y publico.
Careda nan tras di otro a pone tur hende riba pia den gran forma!
Mad Max & Easy Racing a baha den gran forma manera ta custumber di tur careda!
Por sierto Mad Max & Easy Racing a extrena uniform nobo nobo cu a causa un sensashon serka tur hende cu tabata na pista serca nos.
Diabierna den e categoria di Pro Et Bike Junior “Padrot” Fingal ta titula Campeon.
Diasabra a core Super Comp Bike y aki Jeremy Croes a keda Sub Campeo.
Diadomingo riba e ultimo dia di careda, Celine Fingal ta titula campeon den Jr Dragster.
Pa loke ta trata e categoria di Sportsman Bike tabata tin riba 60 participante y loke nos por a remarca ta cu Mad Max & Easy Racing a keda na bida den e ultimo 5 bike nan y esei automaticamente ta yena nos cu orgullo di sa cu full e weekend nos tabata den premio!!!
Sportsman Bike campeon ta Angelo “gelo” Ras y Sub Campeon a keda den man di Urvin “el terror del llano” Maduro.
Resumiendo One Cool Summer 2014 pa Mad Max & Easy Racing tabata full EXITOSO den tur sentido!!!
Manera semper gradiciendo nos famia, friends y fans nan pa nan support, paso sin nan e lo no tabata fasil.
Nos next race event lo ta dia 4 oct durante un otro “One Day Bracket”.
Mientras tanto den e careda nan di street legal tambe Mad Max & Easy Racing lo tin representashon firme eyden.


text:
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.
ORANJESTAD - Un ola tropical actualmente den parti oost. di Caribe, lo acerca region local mas laat awe y lo trece humedad y poco inestabilidad. Asina servicio meteorologico di Aruba a informa diahuebs atardi. Localmente esaki por induci algun awacero pasajero te breve cu un chance chikito pa lamper cu strena.


text:
ORANJESTAD – Ta e intencion pa independisa skol di polis na Aruba. Asina minister nobo di husticia Rocco Tjon a bisa e siman aki den e programa popular Noticiacla LIVE na e periodista Tito Laclé. Segun sr Tjon, e hecho cu e no ta independisa, ta strobe su progreso, y cu esaki mester compronde, cu ta limita su capacidad incluyendo capacidad di polis cu por gradua y contribui cu proteccion di nos isla.
PROBLEMAE problema cu tin aworaki ta cu e scol tin cu fungi segun reglanan stipula pa Gobierno, y esaki ta limita e posibilidadnan. Entre e problemanan, ta cu e skol awor ta mara na un cantidad specifico di ‘formatie plekken’, esta cu por tuma solamente un cantidad limita di personal, debi cu tin gastonan di personal cu mester limita.
INDEPENDISA
Ora cu independisa e scol, tur e limitacionan aki ta keda elimina cu ta habri caminda pa mucho mas fondo bira disponible, y cu esaki, e cantidad di mas grandi di persona cu por sigui nan educacion pa bira polis. E mandatario a duna como ehempel, e Academia di polis na Hulanda cu ta independisa y cu ta funciona perfecto. E por percura te hasta pa produci mas personal di seguridad pa mas departamento, cu solamente polis.
PLAN
A bisa cu tin un plan hinca den otro for di 2014 cu no a wordo ehecuta. Segun e mandatario, e intencion ta pa un grupo di trabou determina entre 3 pa 6 luna kico tin cu haci awor y con pa hacie di miho forma, pa presente despues na conseho di minister pa aki e decision final cay. Pues si tur cos cana manera mester ta, aki 6 luna mas tarda, mester tin mas claridad riba e intencion pa independisa scol di polis.
MACUARIMA -Tabata e aña aki cu mando policial a mira e importancia cu mester bin cu estudio policial pa K9 polis. Conhuntamente cu docentenan di Scol di Polis E.J. Watty Vos, instructor di K9 Sr. Vianney Coffie a prepara un estudio profesional riba nivel internacional di K9. Cu estudio aki ta habri porta cu Aruba tin su mesun instructor y keurmeester pa por entrena y prepara cualkier polis cu su K9 local, den region of internacionalmente.
PALM BEACH – E hoben cu a cay for di 3 piso na e centro comercial Paseo Herencia diadomingo atardi laat, a fayece diadomingo anochi laat, a consecuencia di su heridanan. Vocero suplente di polis Liliana Rasmijn a confirma cu pa 10:40pm diadomingo anochi, docter a constata morto di e hoben L. A. Figueroa Flores naci na Venezuela di 20 aña di edad. E caso ta sigui bou investigacion.
PALM BEACH – E situacion di e hoben cu a cay diadomingo anochi pa mas o menos 7or di anochi for di e di tres piso di Paseo Herencia Shopping Mall, ta hopi critico. Asina vocero di polis Liliana Rasmijn a bisa prensa diadomingo anochi. Ta trata di un caso unda cu for di informacion compila,un hoben( masculino) di 20 aña a cay di e di 3 piso na Paseo Herencia. No ta conoci exactamente unda precies e hoben aki a cay. Pero ta for di e area di garashi di parkeer, a saca e ambulance cu e victima, mirando cu tabata mas cerca. Polis a cera e area pa por a haci e investigacion. E hoben ta den ICU y su situacion ta hopi critico.
ZEEWIJK - Despues di un persecucion di casi 4 ora riba laman, polis a logra pone man riba e homber conoci como 'Mathilda' cu a joyride un waverunner mas trempan. Durante casi 4 ora e persona a sa di burla di autoridad cu a usa boto y helicopter pa gar'e pero sin exito. E persecusion a hiba polis di Surfside, te Barcadera, Palm Beach, pa despues gara e persona riba beach na Zeewijk.
ORANJESTAD – Gobierno (lesa: Cuerpo Policial di Aruba) ta bay habri solicitud bek pa un Alto Comisario di polis nobo. Asina minister nobo di husticia Rocco Tjon a bisa e periodista Tito Laclé durante e programa Noticiacla LIVE e siman aki. “Un di e reunionan cu mi tabatin caba cu DRH, Departamento di recurso Humano, ta pa habri e funcion” refiriendo na e funcion di Alto Comisario. E no ta kere den apunta un management team, y ta pensa cu mester tin un hende na cabez pa dirigi e departamento.
CALABAS - Diaranson atardi laat un ciclista a bira malo durante un coremento y fayece. Tabata pa 6.49 cu Central di Polis ta haya un melding cu den e mondinan na Calabas un ciclista lo a bira malo. Na yegada di patruya a bin constata cu e persona no ta reaccionando. Personal di Ambulans a purba reanima e persona pero envano. Pa 8.10 Dokter Texier a constata morto di e homber Wilson Ibarra Ortega di 57 aña di edad. Cuerpo Policial ta manda palabranan di condolencia na e famia di e fayecido.


text:
ORANJESTAD (AAN): Diaranson anochi laat pa 11:45 pm, yamada a drenta na Polis pa indica cu habitantenan fada di Shiribana a caba di gara un ladron cu ta cometiendo ladronicia.
Manera a ser treci dilanti caba, for di tempo cu den centro di Shiribana awor tin un cas cu ta fungi estilo Chollerhouse, unda abiertamente tin bendemento di droga ta tuma lugar, ta casi tur dia habitantenan di varios bario ta haya molester, e.o. Catiri, Tanki Leendert, Nuñe, Pavia, Modanza, Paradera, Roncado, Rooi Afo, y tambe Sero Preto.
E biaha aki ta na Modanza e caso a socede, y pa tal motibo mesora un unidad di Polis di Playa a ser manda cu urgencia.
A bin haya sa cu e ladron a kibra drenta den cas na Modanza, y ora cu doño a descubri e anti-social, mesora el a purba huy. El a ranca careda bay nort, y dos habitante tambe decidido a bay su tras.
Polis a haya update cu e dos habitantenan a gara e ladron na altura di Shiribana.
Ora cu Polis a yega den area di Rococo Plaza, nan a bin topa cu e situacion y a mira dos ciudadano. E dos ciudadanonan a identifica nan mes di inicial P. y tambe di inicial D.P. Nan a declara na e polisnan cu algun minuut prome, nan a mira riba nan Security Camera con e sospechoso di inicial K. ta den su cura dilanti cas na Modanza. Riba camera nan a mira con e ladron K. a kita su slofnan y a bisti par di zapato marca Adidas cu tabata poni dilanti porta di cas.
E ciudadano P. a sigui declara cu el a core bay dilanti, dal e porta habri y a spanta e ladron inmensamente. Consecuentemente e ladron K. a core bay direccion Shiribana.
E ladron K. a sinti cayente y na caminda a zwaai e zapatonan banda di caminda y el a keda sigui core. Pero e ciudadanonan tin mihor condicion fisico, y facilmente P. y D. a yega na dje y a gare tene.
Polis a nota cu debi na e luchamento, e ladron tabatin herida na orea banda robez y man drechi cu ta sangra un poco.
Ni cinco minuut despues a presenta e dama di inicial C., kende tabatin e zapatonan di Adidas den su man, cu el a haya benta banda di caminda. E dama a bisa cu e ta un turista hospedando aworaki na un Airbnb, y cu e ta doño di e zapatonan ey.
A base di loke a wordo constata, Polis a detene e ladron di inicial K. pa a viola articulo 2:288 di Codigo Penal di Aruba, cq articulo 2:289.
Polis a listra e paña di e ladron, pero no a haya nada den su poder.
Cu vehiculo special el a wordo transporta pa Warda di Polis, unda Fiscal Auxiliar a atende. El a duna ordo pa 12:25 am, pa encarcela e ladron aki na Warda di Polis na Noord, pa asina investigacion wordo haci.
Pues pa e proximo dianan aki, e area di Shiribana y vecindario por hala un tiki mas rosea trankil.


text: Diadomingo atardi a drenta informe di un caso di maltrato y menasa riba boto den lama dilanti di Ritz Carlton pero e dama ta rumbo pariba di Wilhelmina Park y e homber tambe pero den un otro boto. Mesora a bay 2 patruya na e sitio. Na yegada di e dama como tambe e homber polis a acerca ambos y a atende cu nan. Aki ta trata di un homber di Corsow pero biba na Hulanda a bini Aruba pa dialuna e bay Panama y despues regresa Hulanda pero e atardi aki ela haye den problema cu su pareha y nan a pleita unda e homber a maltrata e dama y a menasa e dama tambe. Polis a detene e homber y a hib’e na warda di recherche mientras a conseha e dama pa bay warda di recherche tambe pa entrega keho.


text:
KRALENDIJK – Komo ku e aña aki e kampionato di Dominó no a keda organisá, a disidí riba petishon di e klupnan ku ADR ta organisá un torneo kòrtiku di dominó riba petishon di e klupnan.
ADR ta organisá e torneo di dominó riba fechanan djasabra 22 di ougùstùs, djadumingu 23 ougùstùs i djadumingu 30 diougùstùs 2020.
E torneo ta tuma lugá na Geza Place Rincon.
Dia 22 ku 23 di ougùstùs 2 klup ta klasifiká pa e final dia 30 di ougùstùs 2020.
Éksito na e ekiponan den e torneo
TORNEO DOMINO DI ADR TA KUMINSÁ MAÑAN NA GEZA PLACE RINCON
KRALENDIJK – Komo ku e aña aki e kampionato di Dominó no a keda organisá, a disidí riba petishon di e klupnan ku ADR ta organisá un torneo kòrtiku di dominó riba petishon di e klupnan.


text:
WILLEMSTAD – Pa pelotero Diegomar Markwell i Ozzie Albies, ta e muchanan ta para sentral durante e siman di beisbòl i ta e un di e poko momentu ku nan por duna bèk na esnan más hóben. Pa Ryjeteri Merite i Nathan Castillo, tur dos di 12 aña, ta un eksperensia inolvidabel pa enkontrá nan heroenan.
Ret Karibense tabata presente ora e hóbennan a konosé nan pelotero faborito i por a hasí nan varios pregunta pa mehorá nan wega.
Den ‘dugout’ di Tio Daou Bòlpark, Ryjeteri i Nathan a topa ku Diegomar Markwell i Ozzie Albies, unda nan a saka varios potrèt i por a kòmbersá kon pa mehorá nan wega.
Hóbennan
Nathan kièr a sa kon Diegomar ta tira su balanan más mihó. “Boso ta yòn ainda, pues lo mi rekomendá pa traha riba boso Fastball i Change Up, ku ta dos bala ku boso mester praktiká más tantu sin esaki hasí daño na boso èlebog i skouder”, Markwell, (36) a splika. E hóbennan tin varios aña ta partisipá den e siman di beisbòl, i ta regresa tur aña paso nan ta siña masha tantu di e klínikanan. “Ami tin dos aña ta partisipá”, Nathan a bisa, “i ami tin tres aña ta bini”, Ryjeteri a añadi.
Banda di Albies i Markwell a partisipá varios hungadó ku ta destakando den top di béisbol internashonal manera Didi Gregorius, rumannan Jonathan i Sharlon Schoop, Jurickson i Juremi Profar, Shairon Martis, Kevin Kelly, Sherman Lacrus, Denzel Richardson, Kevin Moeskiet, Kalian Sams, Carlton Daal, Darren Seferina, Hainley Statia, i Chris Garcia. Promé ku e Homerun Derby kulminante, tabatin un wega di basilon entre e profeshonalnan i varios artista lokal ku a mustra kiko nan tambe tabatin aden. Pero ta Jurami Profar, pelotero di High Desert Mavericks, a proba di ta e rei di homerun absoluto di Curaçao Baseball Week 2016.
Varios workshop
Durante e di kuater edishon, nos estreyanan di baseball a duna diferente klínika na e muchanan di Little League i e coachnan a haña varios workshop di entre otro Jerry Weinstein di Colorado Rockies i John Vodenlich di ISG, ekspertonan internashonal di e deporte. Patrosiná pa Blue Bay Resort i enkabesá pa Hensley Meulens i Ben Thijssen, a kuminsá e siman deportivo ku un komementu inspirashonal unda e ‘short stop’ di New York Yankees, Didi Gregorius, estreya internashonal di atletismo, Churandy Martina, i ganado di varios premio Grammy, Pernell Saturnino, a konta di nan trayekto pa éksito riba nivel internashonal.
Nathan ta un di e 12 muchanan ku a keda selektá pa otro aña partisipá den un klínika na Miami, Merka. “Mi ta hopi kontentu”, Nathan a splika ku un sonrisa. Albies (19) kende ta un dje prospekto nan di Braves, a konsehá e Nathan pa presta bon atenshon riba loke ta pasa riba vèlt espesialmente na Miami i semper enfoká riba e kosnan positivo ku ta tumá lugá pa asina nan hungá e wega korektamente.
“Ami ta kere ku mi tambe por yegá leu den beisbòl”, Nathan a deklará ku siguransa. “Mi wega ta bira tur dia más mihó”, e hóben a finalisá.
Outor Deya Mensche


text:
Gerrit Schotte ta drenta wèlga di hamber
Pa protestá kontra di medidanan di prizòn SDKK, Gerrit Schotte a disidí di drenta wèlga di hamber. Direktiva di prizòn SDKK na Koral Specht a introdusí un regimen nobo, ku entrante 1 di yüli e detenidonan lo mester permanesé durante 21 ora den nan sèl a konsekuensia di tantisimo kasonan di violensia den e blòknan i artikulonan ilegal ku kada biaha ta keda enkontrá den prizòn. Aparentemente Eric Garcia tambe tin un siman kaba ku e no ta komiendo.
Share on:WhatsApp


text:
Mercée Marie Thérèse Doran
a nase na Kòrsou 17 desèmber 1963. El a kria den un famia di 7 kaminda amor ta sentral. For di chikí el a siña ku tur hende ta igual i ku mester respetá otro stima otro riba tur kos.
Mercée a traha komo maestra di skol despues di a finalisá su estudio na Akademia Pedagógiko Kòrsou, ela produsí diferente programma di televishon, tin su propio Talk Show, a produsí alrededor di 9 disko kompakto di kantika di mucha ku sum es grupo ‘Pumpuluchi’ i tambe ta outor di e bukinan ‘Wijsheid uit Liefde’ i ‘Nina ta stima’.
“Tawé Shayó ta konta”
ta trata e historia di kon nos dushi Kòrsou a haña su nòmber. Den un forma hopi simpel konta komo e atenshon ta bai riba e nifikashon di e nòmber: “Curaçao”.
Den e buki aki Tawé Shayó un Indjan ansiano di shen aña ta konta su ñetunan e historia. Ta bon pa for di chikitu nos sa e bunitesa tras di e nif-ikashon di nos Curaçao. Nos isla ta bunita i tin hopi pa ofresé. Semper tabatin estranheronan ku tabata interesá den nos dushi isla.
E buki aki sigur ta trata un parti di nos historia. E ta konsistí di 1 kuenta, pregunta relashoná ku e kuenta i un poesia. Den kuater idioma. Papia-mentu, Ulandes, Spañó i Ingles.


text:
Prome Minister Evelyn Wever-Croes:
Lo bay tarda un tempo prome cu habri nos fronteranan
Nos fronteranan ta bay keda cera pa basta tempo ainda, segun Prome Minister di Aruba, Evelyn Wever-Croes. Esey si no tin un bista at all riba dje. Claro ta preparando. E hotelnan ta preparando. Nos sector turistico ta preparando pa ora e momento yega.
Pero tin demasiado puntonan insigur ainda den esey. Si nos habri awor aki, manera cu e situacion ta, sa cu nos ta bay haya un di dos ola di e virus cu ta bay plama na Aruba y esey no lo kier.
Ta preparando diferente condicionnan cu lo pone na frontera, pa mira kendenan ta esnan cu por drenta. Esnan cu a haya e virus caba, esnan cu tin un of otro imunidad p’e.
Asina mes lo tin cu bay mira si ta bay keda controla temperatura di tur hende cu drenta. Pero si tin un hende cu drenta cu tin temperatura halto, ta nos tin cu percura p’e.
Pone den cuarentena of isolacion. Of si e prome cu subi avion na su pais di origen, eynan ta pone e machine. Y si e tin temperatura halto, e no ta subi avion. Tin diferente punto cu mundo henter ta trahando riba dje, pasobra cu e aereolineanan tambe kier cuminsa bula bek.
Nan ta haciendo tur di nan parti pa cumpli cu condicionnan pa e paisnan sinti nan mes comodo, pero no ta asina leu. Esey lo tarda. Den Mei no lo mira esey at all.


text:
Ku un pasaporte hulandes nashonal por biaha rònt mundu. Ta importante pa ta den posishon di un dokumento di biahe bálido.
Si Bo tin nashonalidat hulandes i ta biba na Kòrsou, bo por hasi un petishon na atministrashon di Registro Sivil (Servisio di Asuntunan Sivil , òf sea ‘Kranshi’) pa haña un pasport. Nabigantenan hulandes i hulandesnan ku ta hasi un biahe rònt mundu, por akudí na Gabinete pa hasi petishon pa un pasport. Ta di konsiderá ku hulandesnan ku ta registrá na un munisipio hulandes ta pidi un pasport na e munisipio en kestion. Hulandesnan ku ta bibá den eksterior, por akudí na e representashon diplomátiko di Reino Hulandes di e pais òf, si nan ta pa un temporada na Hulanda nan por traha un sita na un di e munisipionan ku ta outorisá pa duna dokumentonan di biahe na hulandesnan ku no ta biba na Hulanda.
Un pasaporte nashonal ta kosta Naf 123,25 na Kabinete di Gobernador (balides di 5 aña) òf Naf 149,95 (balides di 10 aña)


text:
Ban participa den e ‘TeamUp4Shady Car Rally’
E Youth Club di YMCA ta sumamente druk cu tur e preparacionnan pa e ‘TeamUp4Shady Car Rally’. Esaki lo tuma luga ariba diadomingo 20 di december, cuminsando for di 10or di mainta dilanti Massive FM na San Nicolas y lo ta finalisando pa 2or di merdia na YMCA San Nicolas. Lo tin diferente tarea cu mester wordo completa pa asina haya punto y e gruponan cu mas punto lo gana premionan atractivo. E inscripcion ta costa 25 florin pa auto y por inscribi na YMCA Dakota of YMCA San Nicolas.
E meta di e actividad aki ta pa, di un banda, recauda fondo pa Shady, un mucha muhe di 9 aña cu mester busca su salud den exterior, y, di otro banda, recauda fondo pa e Youth Club pa asina nan por sigui cu nan plannan pa haci tayernan pa nos hobennan y actividadnan pa e comunidad.
Nos kier a yama danki na e companianan cu ya caba ta dunando nos un man pa haci e dia aki uno exitoso y cu diferente premio: Massive 103.5 FM, Paper Sisters, Mario’s Sport Shop, Popcorn Dancer Club, The Movies, Islander Grill Restaurant y AVC.
Bo kier pasa un dia alegre hunto cu famia of amistades y alabes yuda un bunita causa? Inscribi na e ‘TeamUp4Shady Car Rally’ y bo lo tin e oportunidad pa gana diferente premio. Sigui e Facebook di YMCA Youth Club y YMCA Aruba pa haya informacion actual y tambe pa haya sa na ki momento nos ta na radio of television pa por sintonisa. Nos ta conta riba bo sosten!


text:
KRALENDIJK – Presidente di Kamer van Koophandel Huub Groot a menshoná resientemente na apertura di e siman di empresariado kon orguyoso e ta ku lansamentu di e programa piloto ‘KvK Academy.
Huub Groot ta presidente di e direktiva di KvK. “Mi ta orguyoso di ta aki, na lansamentu di e programa piloto di ‘KvK Academy’. Awor mas ku nunka ta hopi importante pa e empresario ta den union ku otronan i usa mas tantu posibel su kreatividat. Komersiantenan tin un tarea enorme pa por sobrebibí den e temporada di Covid-19. Tur hende ta den un lucha pa sobrebibí i kontinuá. Den e temporada difísil aki bo ta sa ken ta e komersiantenan di bèrdat. Nan tin hopi kreatividat pa por lanta i mantené nan negoshi, apesar di e situashon. Mirando tur partisipante i e treinernan, e entusiasmo ku nan tin, sigur na ta logra”, Huub Groot a bisa.
Cherethy Kirindongo, direktor di KvK a menshoná ku for di 2019 KvK a mira e nesesidat pa bin ku un kuríkulo, asina lanta e empresario su konosementu pa stabilisá nan i asina nan ta mas eksitoso komo empresario. Danki na ministerio di asuntunan ekonómiko, nos a haña supsidio pa por a desaroyá e kuríkulo. Awe ta e parti piloto di ‘KvK Academy’. E kuríkulo ta konsistí di 10 sekshon. No ta trata di un seminario, sinembargo un workshop. Loke nan siña, nan tin ku implementé den nan negoshi. E idea pa otro aña kuminsá lansa e kuríkulo algun bia durante aña. Ta hopi importante pa nos haña hopi remarke serka esnan ku ta partisipá awor, pa momentu nos inisiá e programa e ta stabil. KvK Academy a bira un realidat debí na e treinernan(10), ku tin hopi amor pa loke nan ta hasiendo. Nos ta orguyoso ku e programa i otro aña tin hopi mas oportunidat pa mas hende partisipá”, Cherethy Kirindongo a bisa.
Diputado Elvis Tjin Asjoe na nòmber di Boneiru a papia i a menshoná ku nan ta kontentu ku e asina yama; skol pa siña hasi negoshi di Kámara di Komersio. “Gobièrnu ta finansiá Kámara di Komersio ku fondo. Kámara di Komersio ta hasiendo un tremendo trabou. Bon pa tende ku Ministerio di ekonomia ta duna un man den e proyekto. Spera amplia e skol pa siña hasi negoshi, i apesar ku nos ta un isla chikitu, laga nos pensa amplio i eksportá nos konosementu nos produkto di Boneiru”, entre otro diputado Tjin Asjoe a bisa.
Felis siman di empresariado i pabien ku e lansamentu di e KvK Academy. Di e manera aki Amelia Pieternela a papia ku esnan presente. “Awe ainda esnan ku a kuminsá no ta eksitoso, sinembargo sigui pasobra despues e ta duna resultado. Mi ta plania pa nos bai hasi mas kos den futuro. Si bo konosé hende ku ta bai e lès, aserka nan i tuma konseho serka nan i asina bo ta kuminsá bai den e direkshon pa stabilidat den bo negoshi”, entre otro Amelia Pieternella a bisa.


text:
RINCON TIN SU MES CRUYFF COURT NA NÒMBER DI BOY FRANS.
KRALENDIJK – Ayera atardi tabata un momentu bunita pa famia Frans na Rincon na momentu di apertura di e Cruyff Courf pega ku e skol na Rincon, ayera atardi tabata tin e apertura di e kancha di futbol ku yerba ariba i e sopresa mas bunita pa famia Frans na momentu ku a bira konosi ku e kancha aki di Cruyff Court lo bai karga nomber di Luciano Boy Frans un homber ku a hasi hopi pa hoben nan di Rincon I sigur riba e tereno di deporte na nomber di famia Frans e ruman homber Leo Frans a dirigi palabra na nomber di famia Frans ku a gradisi gobierno I otro nan ku a bin ku e idea pa e bunita gesto aki I tambe su ruman homber a bisa ku Boy komo un deportista a skohe na un edat yong pa dedika su bida na formashon deportivo di e mucha i hoben nan Boy tabata stima mucha i su trabou simper ela hasi ku hopi dedikashon I amor e tabata tin un grupo grandi hoben bou di su enkargo I tabata maneha nan masha bon mes i simper ku hopi respet Boy a yuda riba diferente area deportivo manera Boy a fungi komo entrenado di Real Rincon junior.


text:
UN PROSESO TRANSPARENTE DI PMO PA LOGRA PARTNER STRATEGIKO PA E FASILIDATNAN PETROLERO DI KORSOU
UN PROSESO TRANSPARENTE DI PMO PA LOGRA PARTNER STRATEGIKO PA E FASILIDATNAN PETROLERO DI KORSOU
Willemstad 31 di Ougùstùs 2020- E Project Management Organization (PMO) di Refineria di Kòrsou (RdK), ta realisando un proseso transparente dirigí pa konkretisá un solushon stratégiko di término largu pa e fasilidatnan petrolero di Kòrsou, esta e refineria, e parke di tankinan na Bullenbaai i e planta di utilidat (CRU). Resientemente diestres (13) partido, ku a demonstrá interes pa partisipá den e proyekto Arawak, a keda invitá pa entregá un asina yamáa“non-binding proposal” pa mas tardá 5 di Òktober 2020. Tur partido a firma un akuerdo di “non-disclosure agreement” òf NDA na momentu ku nan a ekspresá nan interes pa partisipá. Pa mas tardá trempan den Desèmber lo anunsiá e partido ku a keda skohé komo e partido preferí pa kuminsá negoshá kuné pa yega na un kontrakt final
Un “non-disclosure agreement” òf NDA, ku partidonan interesá, ta algu normal den e tipo di transakshon internashonal multi-mionario asin’aki. RdK mester duna partidonan akseso na un “data room” virtual den kua tin informashon komersial i tékniko konfidensial tokante di e fasilidatnan.
E partidonan ku ta partisipá mes tampoko no ke pa nan kompetidó sa di nan moveshonnan stratégiko, pasombra e por impaktá nan bentaha kompetitivo. Komo tal RDK a adoptá un maneho di komunikashon pa asina por hiba un proseso transparente ku lo perkurá si pa e konfidensialidat rekerí na partidonan ku ta partisipá na e proseso.
Partido interesá ku a keda selektá mester kontestá preguntanan tokante di nan operashon proponé pa e fasilidatnan, nan eksperensha den manehá un refineria, nan abilidat pa optené krudo i produktonan ku nan ta pensa di bende riba merkado. Banda di esaki partidonan mester presentá prueba di un tin akseso na medionan finansiero sólido pa por kumpli ku obligashonnan finansiero den futuro. E proseso mas aleu ta repartí den e siguiente fasenan:
- Partidonan ta entregá non-binding proposals: PMO, huntu ku su konseheronan, ta evaluá promé ku fin di Oktober e non-binding proposals ku a risibí di e partidonan interesá.
- Lista kòrtiku selektá: Un kantidat limitá di partidonan lo keda selektá pa entregá proposishon/oferta definitivo. Esaki ta tuma lugá pa mas tardá medio Novèmber 2020.
- Ta kuminsá negoshá: E tim di negosiashon di PMO lo skohé un partido(e preferred bidder), ku kua lo start negosiashon den Desèmber 2020.
E meta ta pa finalisá e negosiashonnan den e promé kuartal di 2021. RdK lo sigui mantené komunidat informá tokante di e progreso di e proyekto Arawak.


text:
Maharishi Mahesh Yogi
Kiko ta Meditashon Trasendental??
Meditashon Trasendental ta e forma di meditashon di mas puro, simpel, i efektivo ku mundu a konosé.
E ta e téknika puro di trasendé – trankilisá te e estado di konsiensia mas poderoso – liber di niun kontròl di mente òf proseso di pensamentu.
Meditashon Trasendental ta laga bo mente trankilisá paden mas ayá di pensamentu na e nivel di konsiensia ku tin mas silensio, pas – bo Ser di mas interior.
Téknikanan di Meditashon
Kon Meditashon Trasendental ta funkshoná?
Meditashon Trasendental ta laga e mente simplemente di un manera natural i sin esfuerso trasendé pensamentu i eksperensiá un estado di konsiensia alerto i sosegá. E eksperensia di trasendé aki profundamente sosegá, ta rehobenesé mente i kurpa, i e ta trese benefisionan amplio pa bida di tur día.
Kon e ta funshoná
Di ki manera Meditashon Trasendental ta diferente
Meditashon Trasendental ta úniko. E ta fundamentalmente diferente for di otro sistemanan di meditashon i relahashon. Un estudio resien di aktividat serebral durante meditashon, publiká den e revista Consciousness and Cognition ta identifiká tres kategoria fundamental di meditashon: atenshon enfoká ("focused attention"), monitoreo habrí ("open monitoring") o sea mente konsiente ("mindfullnes"), i outo-trasendé outomátiko ("automatic self-transcending") – un kategoria nobo ku e outornan a introdusí pa deskribí Meditashon Trasendental.


text:
Gabinete Wever-Croes Riba diamars y diaranson Minister Xiomara Maduro a atende e Reunion Plenario di CFATF den cual e Paisnan den Caribe ta bin hunto pa dialoga riba e trabounan cu ta wordo haci pa tene e sistema financiero limpi di labamento di placa y financiamento di terorismo.
Gabinete Wever-Croes
Riba diamars y diaranson Minister Xiomara Maduro a atende e Reunion Plenario di CFATF den cual e Paisnan den Caribe ta bin hunto pa dialoga riba e trabounan cu ta wordo haci pa tene e sistema financiero limpi di labamento di placa y financiamento di terorismo. Luna pasa Aruba a wordo someti na e evaluacion di CFATF y ta den espera di e resultado.


text:
Arubahuis ta un organisacion importante pa Aruba y awor cu Aruba ta den un situacion nobo y delicado cu Hulanda, AVP ta kere cu e rol di un Arubahuis fuerte, ta mas importante cu nunca, ta loke Parlamentario Robert Candelaria di fraccion di AVP a trece dilanti den conferencia di prensa.
“Meta primordial di Cas di Aruba na Den Haag ta pa representa Gobierno di Aruba na Hulanda, conforme nos Statuut, caminda nan t’e punto di contacto na Hulanda pa Parlamento, Conseho di Ministro, departamentonan di Gobierno y tambe e pueblo Arubiano.
Nan mester “behartig de belangen van Aruba, zowel in Nederland als bij de Europese Unie en de verlening van steun en bijstand aan Arubanen in Nederland”.
Nos a tuma nota cu e Minister Plenipotenciario a declara na januari ultimo cu lo tin cambionan den Arubahuis y relaciona cu esey AVP tin algun pregunta: E Minister ta bisa cu awor pa via di COHO mester cambia e dinamica di Arubahuis, pero e mesun Minister aki tabata bisa cu mester cambia e organisacion p’e ta menos administrativo, desde cu el a tuma over na Den Haag.
Ta manera cu tur Minister di e gobiernacion actual, awor na final di nan tempo den Gobierno a realisa cu mester haci algo, prome cu nan bay cas. Nos a compronde den e declaracion di e Minister Plenipotenciario cu diferente trahador di Cas di Aruba, pronto lo ta bayendo cu VUT of pensioen.
Mirando cu un di e exigencianan di Hulanda ta pa baha gasto di personal, nos ta pensa cu esaki ta un bon oportunidad pa haci ahuste den e trabounan y reparti esaki bou e personal cu ta keda y sigurno bolbe yena e organisacion cu hende. Ta importante p’e Minister purba cumpli cu loke el a bisa y reduci gastonan operacional, optimalisa servicio, na lugar di anuncia cu tin vacatura djis paso ta aña di eleccion,” Parlamentario Robert Candelaria a declara.


text: Na Boneiru ta biba un 1.100 hende grandi riba 65 aña. Hopi di nan ta nan so, ta biba den un kas den mal kondishon i peligroso i òf tin problema físiko. Un fundashon ta yuda e grandinan aki. Nan ta hasi esaki via un sistema di ‘buddy’ den kua ta konektá hóbennan ku un grandinan. Nan ta bishitá grandinan na kas, ta hasi algun trabou chikí na kasi i ta hiba pakete di kuminda i fruta. Tambe nan ta hasi algun adaptashon chikí na e kas pa mehorá seguridat, manera pega bara kant’i muraya pa tene i lèn na dje. Un par di bia pa aña nan ta sali ku e grandinan. Samenwerkende Fondsen Cariben a duna un kontribushon na e aktividatnan aki.


text:
PHILIPSBURG – Ministerio públiko a eksihí kastigu di prizòn pisá kontra e èks parlamentario Patrick Illidge i kontra Jaap van den Heuvel, doño di kas di prostutishon Bada Bing, riba e promé dia di e proseso Orca. OM a pidi 30 luna kontra Illidge, di kua dies ta kondishonal, ku un periodo di prueba di dos aña. Van den Heuvel mester sinta 48 luna si ta na OM.
Pa un di tres sospechoso, manager di Bada Bing Krijn van der Brug a eksihí nuebe luna kondishonal ku un periodo di prueba di tres aña i 180 ora di servisio. Kontra Lunteren NV, e kompania di Van den Heuvel, OM a eksihí un but di 1.5 mion florin pa froude di belásten.
Plaka bou di mesa
Segun OM Illidge ta kulpabel di a tuma 150 mil dòler na plaka bou di mesa serka Van den Heuvel, pa su esfuersonan pa regla e pèrmitnan pa Bada Bing, regla oranan di apertura mas largu i prolongá e término di empleo di e prostitutanan.
Na aña 2010 a elegí Illidge den parlamento komo miembro di Aliansa Nashonal, pero despues di e elekshonnan el a deklará su mes independiente. Anteriormente e tabata minister di Salubridat den e último gobièrnu di Antia Hulandes i miembro di eilandsraad. OM a haña Illidge kulpabel tambe di poseshon di arma di kandela.
Trafikashon di hende muhé
OM ta haña Van den Heuvel kulpabel di falsifikashon di dokumento, soborno, trafikashon di hende muhé i evashon di belásten. OM a desistí di kastigá e doño di Bada Bing i su manager pa membresia di un organisashon kriminal. Segun OM manager Van den Brug ta kulpabel di trafikashon di hende muhé si.
OM a elaborá ekstensamente riba e akusashon di trafikashon di hende muhé. Bada Bing ta traha prinsipalmente ku hende muhé di Repúblika Dominicana i Colombia. E kas di prostitushon ta paga nan e tiketnan di avion pa e hende muhénan biaha pa Sint Maarten. Pa atraé hende muhé den eksterior i despues pone nan traha den prostitushon ta nifiká trafikashon di hende muhé. Asta e maneho di prostitushon di Sint Maarten ta rekonosé esaki.
Manager Van den Brug a konta Korte ku un be pa siman un dòkter ta eksaminá e muhénan i ku nan mes ta paga dòkter i nan kondonnan. E maneho di prostitushon ta bisa sinembargo ku e gastunan aki mester ta pa e kas di prostitushon.
OM no ta kere nada di e relato ku Illidge na aprel di 2011 a fia Van den Heuvel 50 mil florin i ku e plaka ku por mir’é asepta den e vidio notorio di soborno ta pa paga bèk. Investigashon di Landsrecherche ta mustra ku e tempu ei probablemente Illidge no tabata disponé di tantu plaka i ku Van den Heuvel – mirando e suma riba su kuenta privá – no tabatin nesesidat di e fiansa niun ora.
Kampaña di elekshon
Landsrecherche a deskubrí ku Van den Heuvel na 2010 a hasi un donashon di 1500 dòler na e kampaña elektoral di Illidge. E fundashon ku tabata manehá e fondonan aki na 2010 tabatin un saldo di mas ku 240 mil dòler. Ditèktefnan a establesé tambe ku Van den Heuvel entre 2008 i 2013 via un creditcard di Lunteren NV a saka of kobra mas ku 240 mil dòler.
Djaweps defensa ta na palabra
Outor Hilbert Haar


text: Registro komersial ta un registro públiko kaminda tur empresa, persona hurídiko i sukursal ta notá. Lei ta preskribí ku bo mester paga un suma na momentu di inskripshon i despues anualmente un suma, e asina yamá kontribushon anual. Altura di e suma ta dependé di e kapital ku bo a hinka den e empresa. Mas tantu kapital, mas tantu e kontribushon ta (empresa mas grandi ta karga e peso mas pisá). Lei konosé awor 13 eskala, kuminsando na 80 USD i terminando na 600 USD pa eskala 13. AKI bo ta haña un bista riba e repartishon di eskala, inkluso e gastunan adishonal (Nederlands). Si riba 1 di yanüari bo ta aktivo komo empresa den registro komersial, bo ta obligá pa kumpli ku e kontribushon anual pa e aña ei. Bo ta risibí un faktura di KvK den luna di yanüari òf febrüari. Dentro di 30 dia bo tin ku paga e faktura aki; esaki ta un eksigensia di lei.


text:
Savaneta – Diamars marduga pa mas o menos 12:45 polis a wordo informa cu habitantenan na altura di Piscina Olympico a scucha tiro.
Despues parse cu nan a wak un Toyota Tercel color blanco, cu probablemente lo ta e auto responsabel di e acto aki.
Polis na nan yegada enberdad ta bay controla ariba e parkeer plaats di Piscina Olympico y ta bin haya loke segun e agente ta un huls. A manda pidi departamento tecnico di polis, pa asina nan saca potret di e huls haya. E agente na prome instante no tawata sa sigur cu si tawata trata di un huls.
Dos Tercel tambe a wordo controla den e area, pero nan lo no tawata tin nada di haci cu e caso aki.
E Tercel estilo bieu aki, parse no ta prome biaha cu e ta core rond y tira.
Recherche tambe a wordo informa y departamento tecnico a confisca e huls.


text:
Miembro di fraccion di AVP den Parlamento, Arthur Dowers a mustra para dilanti di oficina di Lotto pa Deporte den Havenstraat, riba e hecho cu Prome Minister Evelyn Wever Croes, a pone un pushi den persona di Minister Endy Croes, pa e cuida e pisca cu ta Lotto pa Deporte.
Segun e parlamentario, tin un sentencia caminda Hues a baha hopi pisa riba man di Endy Croes y cu e tin cu wordo retira for di Fundacion Lotto pa Deporte, pa motibo di e comete actonan contra ley.
Arthur Dowers a sigui mustra cu den un di e sentencianan, ya cu tin un serie, ta mustra cu na varios ocasion a wordo mustra cn Endy Croes a favorece no solamente su mes, mientras cu e tabatin un salario di 14.500 florin pa luna, mas 250 florin di representatiekosten y adicional ora cu e biaha pa exterior, e por a declara tur gasto adicional cu el a haci durante di e biahe aki.
“Awor ta bin resulta cu Endy Croes tabata biaha regularmente riba custia di Lotto, tabata usa un credit card, tabata saca placa for di caha di Lotto, y riba dje tabata declara cierto sumanan di placa na Lotto.
Tambe ta bin resulta cu Ebndy Croes a biaha na varios ocasion na 2008 y 2009, caminda cu el a saca placa di Lotto pa bay biaha y tambe e tabata usa e credit card pa declara e mesun costonan aki, cual ta poni den e decision di Hues contra di su persona.
Banda di esey ta poni cu Endy Croes tabata biaha cu hendenan cu no tabatin drecho di biaha of no tabatin ningun nificacion den e afiliacion pa sirbi un of otro interes den Lotto pa nan a biaha cu su persona y e hendenan aki tabata haya daggeld vergoeding y riba dje Endy Croes tabata paga pa medio di e credit card di Lotto, pa gasto cu e hendenan aki haci.”
Dowers a sigui mustra cu den e documento di Corte por a mira c’un aña Endy Croes tabata paga un di su rumannan un suma di casi 2000n florin y cu no tabata ningun hustificacion pa mira di con el a paga su ruman e placa aki.
Fuera di esaki por mira cu Endy Croes tabata huur luga di buta fiesta di su ruman riba costo di Lotto y pa esaki tampoco tabatin hustificacion con e por huur algo riba cuenta di Lotto pa famia.
”Tin un punto den e documento di corte aki sumamente importante pero ta bon pa pueblo ta na altura di esaki, ya cu Prome Minister Evelyn Wever Croes ta haci como si fuera e no ta na altura di infraccionnan pisa contra di integridad cu Endy Croes lo a comete contra di nos comunidad.
Endy Croes a laga Lotto practicamente bancarota y cualkier otro organisacion bou di e circunstancianan ey lo a bati bancarota pero asina mes el a bin den Parlamento algun dia tras, pa mustra cu e tin papel pa mustra cu el a laga placa den caha di Lotto, cu ta un luga di bende number.
Ta mas cu claro cu asina bo bende number tin placa den caha pero ora cu laga miyones di debe e ora e tiki placa cu boa cobra di bendemento di number, no ta cubri e debenan cu el a laga atras.
Hues den su decision a mustra cu hunto cu Lotto, ta kere cu esaki ta malversacion caminda retiro inmediato ta hustifica.
Banda di esaki Hues ta mustra cu un director general di un fundacion cu metanan publico, tin cu score halto riba nivel di integridad y en particular e tin cu percura pa asuntonan financiero entre su persona y e fundacion, hasta e minimo impresion no por tin indicacion di un conflicto di interes ora cu ta trata di asuntonan financiero di e fundacion.”
Segun Parlamentario Dowers, Hues a mustra cu e tin su score masha halto riba tereno di integridad pero Endy a faya pisa riba tereno di integridad y aki Hues a mustra cu como quiera cu el a faya den e asunto di integridad, ta hustifica pa e wordo retira for di su cargo.
Den otro palabra Hues a mustra cu e persona di Endy Croes a usa Lotto di tal forma cu dado momento e no tabata mas e diferencia entre si Lotto ta di pueblo of ta di su persona.
Hues a agrega tambe cu como Endy Croes tabata haci esey, dado momento no tabatin un definicion entre “dimi y dibo” den e organisacion aki, Parlamentario Arthur Dowers a declar ayera mainta.
Según Pa


text:
ORANJESTAD (AAN) – Na Doha, Qatar a tuma lugar dia 29 y 30 di Augustus ultimo un eleccion pa e constitucion reforma nobo di weightlifting.
All Stories
ORANJESTAD (AAN)- Durante vakantie di scol Brazil Taekwondo Stichting a habri su portanan pa tur esnan cu a presenta y tabata interesa di siña
kico ta Taekwondo.
ORANJESTAD (AAN) – Ayera merdia henter Aruba tabata pendiente di e wega di e hobennan mucha muher Girls U14
ORANJESTAD (AAN): Diasabra riba pista di Palo Marga Raceway Park, a tuma lugar caredanan di street legal.
ORANJESTAD (AAN) – Cu spuit di awa riba e avion di parti di Brandweer y bao grito di emocion y alegria gritando “Aruba Ariba” y
ORANJESTAD (AAN)- Aruba prepara pa apoya e campeonnan. E seleccion nan Girls U14 y Boys U15 ta invicto den e torneo CFU Challenge Series na Santo Domingo.
ORANJESTAD (AN): Durante fin di siman a tuma lugar bautismo di e uniform nobo di Hooiberg Vets patrocina pa Aruba Bank.
Vice-presidente di Caribbean Football Union presente na CFU 2020 Boys' U14 and 2021 Girls's U14 Challenge Series
ORANJESTAD (AAN): Diadomingo ultimo, e vice-presidente di Caribbean Football Union (CFU), esta ing. Richard Dijkhoff, tabata presente na e weganan final di CFU 2020 Boys' U14 and 2021 Girls' U14 Challenge Series, organisa e aña aki na Santo Domingo.
*Despues di 1 di September lo por determina ki dia tur cos ta sigui
ORANJESTAD (AAN)- E seleccion di Aruba Boys U15 cu ta actualmente na Santo Domingo compitiendo den e CFU Challenge Series 2021 na Santo Domingo tin 2 wega gana te cu awor.


text:
KRALENDIJK — Awe for di ora nan di mainta tin un kontrol basta pisa ku tabata tumando luga na un supermerkado na Hato. E kontrol nan tabata basa riba ondermijning, kontrol riba papel nan di belasting i asta kontrol riba persona nan ku ta labora na e supermerkado aki. Douane tambe tabata tei pa kontrola e aspekto di accijns. Ne momentu nan aki no tin mas informashon tokante e kaso aki spesifiko si a hanja algu fuera di lei. Bosero di polis Miluska Hansen a duna di konose ku nan lo bai bishita diferente instansia nan pa tipo di kontrol nan asina aki. Awor ku nan tin e tim multidisiplinario kompletu nan lo bai sigui kontrola diferente instansia i a bisa ku ta kontrola tur tipo di instansia kon chiki ku e por ta te na esun mas grandi. E tim multidisiplinario aki ku ta karga e nomber RIEC ta para pa Regionale Informatie en Expertise Centrum. Nan ta un tim multidisiplinario ku ta bini huntu pa kontrola tur aspekto segun lei di un negoshi. Miluska a bisa tambe ku e tim aki ta hopi bon, mirando ku sierto instansia nan tin limitashon na akseso di un kompania, pero ku e tim aki eta bira mas fasil pa yega na akseso di tur aspekto den un kompania i of instansia.
Durante e kontrol awe mainta a interoga algun di e trahado nan tambe ku tabata presente. RIEC a tene e supermerkado pa algun ora sera, pa asina por hasi nan investigashon nesesario.
FUENTE: LIVE 99 FM